qundao/data-zh-poetry huggingface dataset:
和訪古
作者：韋驤
朝代：宋

古人抱道重行志，未肯輕從碌碌居。
孟子歷爲侯國客，退之三上相君書。
心忘險阨高蘇武，言極興衰仰仲舒。
試問渭濱如不遇，直鉤何日得生魚。
和許冲元內翰易元日登塔之遊爲再登
作者：韋驤
朝代：宋

浮屠屹屹勢參天，旌騎朝臨又改年。
一日再登清興足，舊遊新變異時傳。
嘉篇却寄踰千里，遺愛相仍沸兩川。
塵淟剽聞肝膽醒，况陪勝覧即芳筵。
和資守許澤翁見寄
作者：韋驤
朝代：宋

十年爲别只逡巡，喜見來篇墨色新。
且解征鞍同一醉，異鄉難遇故鄉人。
和賈尉女真花
作者：韋驤
朝代：宋

衹恐繁雲熾碧空，火龍晝躍汗随風。
飄來翠葉亭亭處，滴出芳葩點點紅。
最美虛心如有待，直饒潤色更無濃。
主人爲爾邀賓醉，狼藉杯盤晚照中。
和趙達夫元夕禮闈鎖宿
作者：韋驤
朝代：宋

元宵鎖宿禮闈清，春意寒威兩戰争。
月照樓臺疑晝景，風傳車馬訝雷聲。
蹉跎自愧青雲志，勤苦須憐皓首生。
勿嘆拘攣度良夕，共開精鍳選經明。
和述志
作者：韋驤
朝代：宋

振職提三尺，潛心醉六經。
高材難淺度，豈止獄平亭。
和通甫同登慶和寺閣
作者：韋驤
朝代：宋

佛宫樓閣倚雲端，人世塵埃杳不干。
萬里海光生目眩，半天風勢切肌寒。
老僧指境依稀辨，往客題名次第看。
一奉勝遊承健句，詩魔暗裏爲摧肝。
和通甫見贈二首·其一
作者：韋驤
朝代：宋

幾年持養副天成，造次云爲必中程。
樂內何希儻來貴，畏知唯有白絲清。
蓬瀛尚欠文章手，寰海徒傳學行聲。
今日詩筒互酬唱，他時回記豈忘情。
和通甫見贈二首·其二
作者：韋驤
朝代：宋

肝胆區區豈足矜，摶風寧復計鵬程。
未能名跡如山重，且固心誠似水清。
學譬治畦猶失溉，文參擊缶不成聲。
感君篇貺虛褒借，強抉蓁蕪寫鄙情。
和通甫道中先寄
作者：韋驤
朝代：宋

神明不爽久𨈊跧，一望旌軒舊觀旋。
殘臘光陰江海上，新春消息柳梅間。
傾風固喜同披霧，竊祿仍羞似抱關。
更奉詩筒先寄貺，解頤高句動蒼顔。
和遂州太守李安上年兄見貽
作者：韋驤
朝代：宋

擁麾遥想陟崔嵬，驟喜清談復屢陪。
攀桂當年追遠趾，偃藩今日仰高才。
如公閎博難淹外，顧我迂疏任儻來。
相遇且宜忘倍道，暫同持酒賦層臺。
和道中詠懷
作者：韋驤
朝代：宋

酒軼劉伶頌，茶高陸羽經。
庶幾延笑語，何事駐長亭。
和達夫雪霽
作者：韋驤
朝代：宋

雪餘著處是瓊瑶，惜向春風勢易消。
野色澄明經一洗，鳥聲喧滑自相招。
潤通弱柳晴林媚，清逼歸鴻雲路遥。
浩蕩幽懷吟不盡，高樓斜日望寥寥。
和適意
作者：韋驤
朝代：宋

陽春催物態，清暇養天和。
求外於情薄，陶真所得多。
梅苞新爛漫，松影舊婆娑。
此日銜杯樂，何如鼓腹歌。
和郡齋即事
作者：韋驤
朝代：宋

郡齋鈴索静無聲，風引香煙入翠屏。
棋勝文枰子收玉，詩成汗簡竹書青。
治民不害爲高卧，對客何嘗衒獨醒。
他日鳳凰池上樂，也應難忘養生經。
和鄧温伯內翰九月七日約遊北高峰
作者：韋驤
朝代：宋

幸奉清遊入翠微，陰雲漏日照旌旗。
登高預整孟嘉帽，訪古閒尋白傅詩。
桂子正傳飄岝峉，菊英先喜泛瑠璃。
公歸留宿湖山暮，恐誤郊關竹馬兒。
和鄧舍人讀之罘碑二十韻
作者：韋驤
朝代：宋

之罘之碑何所刻，昔者秦人紀秦德。
風鎪日鑠斷璞昏，雨暴冰殘老龜坼。
微芒遺字三四行，容易歷年千五百。
文詞事實可考求，賴有子長修簡策。
始皇末年氣益矜，輕視天下夸功名。
玉墀金戶厭宫殿，不遠萬里爲游行。
鼓鐘帷帳不移徙，所至毫髮皆如情。
温寒凊暑迴造化，絕深度險安經營。
徐市盧生巧窺測，浪語神仙致君惑。
東巡亟欲見三山，從此海壖来轍跡。
神仙杳邈不可攀，六龍迴首滄波碧。
從臣無以慰躊躇，請陳勳業刊諸石。
高文大句如形容，将以榮耀傳無窮。
銀鈎玉箸勒未久，變故恍惚如飄風。
人心恚望鬼神怒，滈池神怪俄符同。
禍秦非胡日在國，長城未畢咸陽空。
空遺此石蒼崖裏，萬古悠悠辨終始。
雖然篆刻半缺訛，至今不得藏虚美。
世人往往愛瑰奇，蠟澤松烟印之紙。
覽觀莫不哀所爲，豈獨玩焉而已矣。
和酬聶充甫新寄
作者：韋驤
朝代：宋

霜葉乘風舞，秋雲蓋野平。
南溪塵境絕，東道玉壺清。
佳處憐君得，新篇慰我情。
無緣一攜手，相共濯冠纓。
和野步
作者：韋驤
朝代：宋

追隨仙舫南溪去，欲向春波擲釣竿。
無奈東風攬清興，却吹晴靄作溪寒。
和野步自幽谷之寺莊
作者：韋驤
朝代：宋

出郭愛暄韶，芳蹊接澗橋。
輕車侵草色，飛蓋拂林梢。
自得行春樂，且無眠晝嘲。
淺黄看柳嫩，淡碧辨山遥。
此院遊曾記，他林隱倦招。
放懷天地闊，落日聽歌樵。
和金沙道中晚景
作者：韋驤
朝代：宋

海燕飛如織，紅花巧勝裁。
春光随水去，野色向人來。
葦薄農家露，林疏古寺開。
扁舟暫跧縮，曠望指層臺。
和長道交道驛見招同趨府
作者：韋驤
朝代：宋

北出城闉天未明，待驅款段趁君行。
歸時亦欲偕吟醉，寄語林間有落英。
和長道候使者宿龍窟見寄
作者：韋驤
朝代：宋

幽寺傍□□，□□昂藏頂翠螺。
縣尹候迎車暫□，田甿觀□□□□。
潭間水黑應龍臥，松表風清獨鶴過。
□□□□□□我，蕭齋倚柱祗長歌。
和閒步城上率遊城南
作者：韋驤
朝代：宋

城南古木未全凋，溪裏寒魚正可撩。
紅旆追攀真得趣，塵懷萬斛等閒消。
和陳和叔內翰憶梅花因手植數本又命畫工作生枝于屏間
作者：韋驤
朝代：宋

翰林清興滿江鄉，尤憶梅花趁臘芳。
已寫幽屏外桃李，更攄藻思壓班揚。
自期造化加先意，豈待嬋娟借末光。
幸預樽前此佳賞，還祈手植早飄香。
和陳成伯小飲
作者：韋驤
朝代：宋

布素平生友，如公乃達人。
相逢臨遠水，累歲望清塵。
萬語難窮意，三杯且混真。
鵬鷦各飛舉，同是未歸身。
和陶掾同登曉亭
作者：韋驤
朝代：宋

芳蹊詰曲上亭南，小樹縈紆若舞驂。
直對蒼山班席坐，旋尋幽卉滿頭篸。
楮皮裁幅明如玉，竹葉浮杯淥似藍。
共酌共談其樂勝，俗憂應是不能堪。
和陶掾見寄
作者：韋驤
朝代：宋

寂默公閒外，新詩忽見撞。
比來知燕坐，時得近秋窗。
臨弈誇能勝，持杯學詐降。
相逢怯此病，繼晷請然釭。
和雪三十韻
作者：韋驤
朝代：宋

密雪連空散，同雲蓋野繁。
朝暉掩羲馭，暮象蔽天垠。
皦皦漫長陌，霏霏集短垣。
杉松蒼翠奪，禽鳥語聲吞。
病足樵斤斂，尋蹤獵騎奔。
金莖迷沆瀣，銀界變崑崙。
光借寒儒牖，威消貴胄門。
酤簾表深巷，爨屋露幽村。
可響紅爐燼，難忘醁酒樽。
竹梢低欲折，梅蕚重猶存。
沒谷吟當楚，離江咏去袁。
高才題不盡，妙曲寫仍翻。
旅雁宵飛戢，栖雞曉舌捫。
塞嚴添玉壘，林迥化瓊園。
遠岸舟藏鷁，高樓瓦匿鴛。
秋濤千浪疊，夜甲萬軍屯。
綴若凝酥潔，堆如琢琥蹲。
脂車休旅傳，鏘佩放天閽。
不以多爲瑞，誰言即也温。
神鋒翦何利，地軸卷無痕。
暗與春工敵，清隨朔吹噴。
朽株銀作葉，圓沼璧爲盆。
照耀偏宜月，侵陵只有萱。
藩籬白羽插，略彴素虬蜿。
汀鷺難求侣，城烏不辨昏。
流年垂改籥，危坐祗銷魂。
自視豐和兆，心窮造化元。
紛紛霑動植，渺渺助乾坤。
屏盭殊強力，滋枯獨飬原。
芸然知矣否，雨露未成恩。
和雪前數刻迎郊赦口占
作者：韋驤
朝代：宋

君恩無遠近，千里到山城。
人意方均喜，天心爲降霙。
旌旗增德色，簫鼓變和聲。
盛際千年會，誰将史册評。
和雪意
作者：韋驤
朝代：宋

凍雲慘淡連吳野，舞雪繽紛鬬楚宫。
郡守華堂方置酒，山翁鶴馭忽乘風。
未看夜月光輝助，已喜寒梅信息通。
欲把新詩解嗟嘆，強隨高韻愧無功。
和韓琯山齋
作者：韋驤
朝代：宋

愛君築室據青山，高躅寧容俗士攀。
吏隱幽懷潛物外，詩成秀句落人間。
濤江遠向窗扉見，竹塢靜宜巾履閒。
顧我衰殘倦登覽，偶來聊此共開顔。
和顔令見寄
作者：韋驤
朝代：宋

别後經宵各到家，别時岐路兩縈斜。
相期巵酒重何日，獨對秋林浪有花。
攻墨卻思同整具，擇金猶記共澄沙。
語言彷彿如朝暮，但悵暌離似海涯。
和顔令見寄·其一
作者：韋驤
朝代：宋

孤城四面插羣峰，雲翳經旬雨氣雄。
自愧不才爲縣令，近来無事若山翁。
幾思羽翼飛騰去，幸有英豪咫尺中。
獨上高楼方引脰，喜逢嘉句載清風。
和顔令見寄·其二
作者：韋驤
朝代：宋

洗出郊原物象明，積陰祛盡喜天晴。
東鄰長道詩新寄，增我溪山一倍清。
和顔長道寄三首·縣齋肆筆
作者：韋驤
朝代：宋

簿領區區豈惬情，塵紛安得眼長青。
且希五柳先生醉，莫似清江使者靈。
臨政每慚非善治，随時尤愧有勞形。
誰能與我同幽曠，隴上耦耕還带經。
和顔長道寄三首·閲武川倡酬
作者：韋驤
朝代：宋

往還賡唱百餘篇，草草編聯後或前。
語氣有時凌夜月，辭源何啻瀉春泉。
須知吏隱能遺俗，不獨山溪解樂天。
屈指代期秋信逼，封人莫厭屡馳牋。
和顔長道寄三首·首夏
作者：韋驤
朝代：宋

秀邑發叢萱，清陰泛新竹。
園林足幽思，揚揚曲池曲。
奚獨念春歸，愛此未炎燠。
和顔長道見寄
作者：韋驤
朝代：宋

宛轉溪山邑落深，春歸雲物易成陰。
鶯穿别塢遺新子，花謝前村失舊林。
自厭簿書爲滯跡，未應軒冕足關心。
東鄰幸有顔明府，清曠襟懷且共吟。
和餘慶道中
作者：韋驤
朝代：宋

荒凉古邑近東溟，時喜軒車出按行。
水鳥逆風如有向，晚蜺收雨似多情。
心探畎澮豐年兆，目極雲沙遠思生。
佳句更從清曠得，肯由塵事汩聪明。
和魯成之兄弟見謝
作者：韋驤
朝代：宋

新文來復數，舊觀頓然還。
願助羣鋒鋭，那慚砥石頑。
辭豪雖欲抑，理屬不容刪。
廢懶幡多媿，衰遲近學山。
和黄彦文示詩
作者：韋驤
朝代：宋

執經今日再相從，快若鴻毛翼疾風。
持己已憐仍舊好，力文還喜後来充。
平蹊安肯容茅塞，美玉寧辭以石礱。
顧我空空當考擊，愧無術學似河東。
和龔簿同辨金劍源
作者：韋驤
朝代：宋

兩源溪水弄清音，百丈山峰削翠琳。
不顧衣冠當赤日，共看沙礫辨黄金。
自緣世態嫌遺利，豈是吾儕枉用心。
却憶去年并會樂，相逢又得叙離襟。
咏八仙·吹簫
作者：韋驤
朝代：宋

內樂本無聲，吹簫且任情。
於兹代長嘯，自是一般清。
咏八仙·呵欠
作者：韋驤
朝代：宋

引手如雙翼，俄然一欠伸。
須臾端顧盼，别是好精神。
咏八仙·撚耳
作者：韋驤
朝代：宋

撚耳意陽陽，林泉白晝長。
市朝聲自遠，聰聽又何妨。
咏八仙·撚鼻
作者：韋驤
朝代：宋

道氣本冲融，胡爲撚鼻中。
知無願言嚏，聊以快吾衷。
咏八仙·横笛
作者：韋驤
朝代：宋

不是樂繁音，吹揚興自深。
數盃醇酎罷，更學水龍吟。
咏八仙·櫛髪
作者：韋驤
朝代：宋

搔首意不滿，聊憑象櫛功。
高情唯自適，豈恤鬢如蓬。
咏八仙·爬背
作者：韋驤
朝代：宋

刻成纖手利，癢背可施功。
豈待麻姑爪，攜持意自通。
咏八仙·鼓琴
作者：韋驤
朝代：宋

萬事不關心，悠悠在一琴。
非山亦非水，何必問知音。
哭路長吉
作者：韋驤
朝代：宋

器業本青雲，泥涂竟屈身。
蓋棺窮海角，還葬大江濱。
子幼今無怙，家清正苦貧。
傳聞動歸旐，西望一沾巾。
喜德甫彦文至
作者：韋驤
朝代：宋

昏昏山雨鎖春暉，褊邑蕭條客至稀。
憐子遠來求所益，愧予無術慰焉依。
文章未易論高出，行誼當須及庶幾。
幽閣羣書足游意，聖賢雖邈欲誰歸。
喜晴
作者：韋驤
朝代：宋

今年未見日，指數兩經旬。
清旦初開霽，元功始布新。
溪流徐變綠，林囀便知春。
吏役方長道，油雲莫更瞋。
喜潘通甫迴郡
作者：韋驤
朝代：宋

傳道前騶入郡城，白狼山外一馳情。
談鋒暌遠踰三月，使指間關涉幾程。
我獨賢勞肯嗟嘆，國之武備藉經營。
公餘未省詩多少，願借滄浪許濯纓。
喜雨和曹子方
作者：韋驤
朝代：宋

班超已老入玉關，仲子欲絕得螬李。
洗腸術妙久疾愈，拜井誠危湧泉起。
較之今日遇滂沱，彼情未足方吾喜。
自從三月變旱暵，百口嗸嗸沸田里。
豚蹄榼醑謾禱求，朝夕叢祠致拳跪。
苗根土乾類龜坼，愁望油雲杳無涘。
富憂攘奪貧憂踣，疾首蹙頞誰不爾。
噫予豈獨鈞爾憂，反覆萬端思所以。
察冤遣滯督郡邑，焚巫暴尫固非理。
精虔賴我同僚賢，甘澤應祈災可弭。
沛然傾注數十刻，溝畎皆盈一何偉。
閩山草木亦增輝，萬口懽聲寧遽止。
翼朝又復得高篇，磊落珠璣光滿紙。
強酬珍貺愧拙疏，兩喜相投當不鄙。
嘉燕堂
作者：韋驤
朝代：宋

屋角翬飛棟宇深，簷前老木翠森森。
琤琮雖欠泉聲玉，瑣碎仍多竹影金。
勝概豈顓供主席，清驩唯欲浹朋簪。
但令廣座嘉賓滿，不惜融樽罄所斟。
嘗進酒
作者：韋驤
朝代：宋

昔年北苑試龍茶，似陟雲霄飲露華。
今日禮曹嘗御酒，又疑塵跡到仙家。
自知衮衮官身幸，莫向區區俚耳誇。
此段出於尸祿外，支離形體更何加。
四十八渡
作者：韋驤
朝代：宋

山盤水轉路岐開，揭厲凡經六八回。
若向芳春桃盛發，幾何非自武陵來。
四月一日西池作
作者：韋驤
朝代：宋

田田荷葉大如錢，拙令無功又一年。
六月京塵傳流口，不嫌池上更遷延。
回長道中論
作者：韋驤
朝代：宋

□□□□□□紛，吾子文章有本根。
此說獨能通正道，□□□□□專門。
剖開先聖難明旨，羞殺拘儒既□□。
□□□才何足議，但憑餘燄發冥昏。
國哀
作者：韋驤
朝代：宋

天地有大故，朝庭凶訃來。
五年再罹苦，臣民若爲哀。
鉅賢荷遺託，夢澤滂九垓。
衣冠又新命，收淚心悠哉。
坐中聞擊鼓毆儺聲戲聯數韻
作者：韋驤
朝代：宋

故歲妖癘逐，新春祥慶多。
旌旗催出獵，簫鼓引毆儺。
𠿕𧇠将軍至，鬅鬙羅刹過。
丹書神按籍，白晝士揮戈。
革面徒爲異，清門豈有魔。
成功在搜厭，正氣滿天龢。
城固道中先寄·其一
作者：韋驤
朝代：宋

暌違旬浃似朝晡，勞想清冰映玉壺。
謾寄小詩馳鄙意，更能還貺雅篇無。
城固道中先寄·其二
作者：韋驤
朝代：宋

稅鞅行郵日欲晡，漢皋重得造仙壺。
不知揮麈交談外，還許攏弦入聽無。
塞上
作者：韋驤
朝代：宋

塞草游駒犢，邊城夜不關。
健兒心亦禮，老将沒於閒。
豈見兵符走，唯聞象貢還。
從兹徐勣比，不得冢前山。
壽安縣君挽詞一首
作者：韋驤
朝代：宋

鄉黨推賢懿，宗婣慕孝慈。
享年非及耄，造物固難知。
神護銘旌遠，龜從葬宅宜。
幽冥復何恨，夫子映清時。
多景樓
作者：韋驤
朝代：宋

盡道人間占勝遊，天將多景遺斯樓。
江山遠顧窮千里，風月平分入兩州。
日日高明疑後夜，年年瀟灑覺先秋。
不知今古登臨客，消却塵懷幾斛愁。
夜宿淤丘
作者：韋驤
朝代：宋

古岸維舟夜向深，胡床踞坐絕囂音。
烟林隱隱成孤壘，水月輝輝滉碎金。
勉强官途情易厭，衝蒙狙詐力難任。
予心欲道從誰語，祗有清宵一苦吟。
夜射通叔虞曹圃
作者：韋驤
朝代：宋

束葦然膏百炬紅，夜堂寒氣變春融。
流星半沒飛金鏃，缺月初圓引角弓。
賞罰明如棘門上，和融遠過澤宫中。
平心不爲長眉醉，慷慨真成壯士風。
大行太皇太后挽詞·其一
作者：韋驤
朝代：宋

德業高千古，憂勤盡九年。
捲簾将復辟，弛衛忽登仙。
飲泣均中外，流恩在幅員。
春風低挽唱，幽咽厚陵邊。
大行太皇太后挽詞·其二
作者：韋驤
朝代：宋

臨朝扶聖治，盛烈掩姜任。
壽享堯齡淺，哀添舜慕深。
靈衣粲翬翟，謚冊刻球琳。
仰望軒星晦，悽愁萬國心。
大行皇帝挽辭二首·其一
作者：韋驤
朝代：宋

聖文攄道妙，神武拓邊封。
治跡超三代，焦心厭九重。
方儀韶樂鳳，忽駕鼎湖龍。
遺烈傳千世，鴻基固祖宗。
大行皇帝挽辭二首·其二
作者：韋驤
朝代：宋

檢玉將封岱，遺弓已上僊。
新陵崇永裕，舊節罷同天。
哀仗愁雲外，悲笳慘月邊。
攀髯臣子恨，萬淚欲成川。
天柱灘
作者：韋驤
朝代：宋

密密贛灘三百里，此灘崛起最峥嶸。
中原柱石知多少，安用江心濫得名。
太守孫叔康下車
作者：韋驤
朝代：宋

榮過故里擁朱輪，乞得偏城便奉親。
道路尚驚持斧使，衣冠猶是避驄人。
下車懇懇唯宣澤，瀕海元元正食貧。
草木無情還自喜，霜威不見見陽春。
奉節道中望羣山有雪
作者：韋驤
朝代：宋

臘去春來只數朝，遠山殘雪未全消。
崑岡玉出清光瑩，滄海潮横白浪遥。
天外畫圖終日展，雲端仙佩許誰邀。
長途極目添幽興，更折寒梅渡野橋。
姑熟州宅後泛舟清飲
作者：韋驤
朝代：宋

古郡蕭蕭草木秋，牙城北出上扁舟。
喬林有隙山微見，曲岸無風水自流。
竹色雅如侵筦研，鳥聲時似勸觥籌。
勿咍吏役能拘束，酒興詩腸亦自由。
孫太守席賦催妝
作者：韋驤
朝代：宋

蘿蔓新懽可重誇，葭莩舊契轉增華。
閨門素守先生訓，牢巹來歸御史家。
直戶三星乘節候，迎車百兩减浮奢。
鵲橋深夜飛霜冷，早對菱花整鬢花。
安福驛
作者：韋驤
朝代：宋

作邑多離邑，去家如去鄉。
三年三過驛，一别一迴腸。
治績安能勝，征途逎備嘗。
何時腰解印，長嘯入餘杭。
安遠道中
作者：韋驤
朝代：宋

晚穿亂水踏欹危，曉度空山瘴霧飛。
今日戒途甘險阻，古來謀事重依違。
行詢野叟觀其欲，静究州圖記所非。
走徧封疆收定議，黄花時節合東歸。
客舍早春
作者：韋驤
朝代：宋

早春晴靄乍悠悠，客舍深沈物趣幽。
日薄草頭初破甲，風旋鳥毳偶成毬。
庭柯憔悴紅猶遠，池水澄明淥漸浮。
隱吏近來多鞅掌，紓懷何處一登樓。
宣赦回馬上口占
作者：韋驤
朝代：宋

黄紙恩書下紫宸，豈惟羣罪許從新。
其間多少寛民意，四海承宣有幾人。
宿上亭驛
作者：韋驤
朝代：宋

按部嶔崎向梓潼，上亭孤驛倚寒空。
淋鈴盡想當時雨，吼地愁聞竟夕風。
衝冒狂飈憂病體，驅除宿翳懶神功。
翼朝攬轡逢清霽，致敬宜將樵意同。
宿九華驛阻雨
作者：韋驤
朝代：宋

喜無簷溜滴空階，秣馬輕裝入夜催。
一陣松風驚曉枕，又疑天外雨聲來。
宿壇石驛六首·其一
作者：韋驤
朝代：宋

秋高征袂怯西風，寂寞郵亭倍旅悰。
獨有無心清夜月，更深山裏也相逢。
宿壇石驛六首·其三
作者：韋驤
朝代：宋

歸期尙遠路程賒，已覺秋林菊漸花。
莫怪臨風多北望，琅邪山外寄吾家。
宿壇石驛六首·其二
作者：韋驤
朝代：宋

山館蕭條冷似冰，黄昏四壁但蛩聲。
無端更惡飛螢點，强起前簷鬭月明。
宿壇石驛六首·其五
作者：韋驤
朝代：宋

紛紛貴賤別錙銖，義命由來共取諸。
推己及人人所慕，不然何以稱襟裾。
宿壇石驛六首·其六
作者：韋驤
朝代：宋

獨賢安敢輒咨嗟，靡盬當如載舊詩。
迴轡未堪期早晚，望雲終日起親思。
宿壇石驛六首·其四
作者：韋驤
朝代：宋

求官窮僻本藏頭，遠冒風霜不自由。
豈是有才如碩鼠，可能無術似蝸牛。
宿寧化縣鷲峰寺
作者：韋驤
朝代：宋

輕軺冒雨勢匆匆，晚入幽溪宿鷲峰。
一夜泉聲繞清榻，夢回何待曉來鐘。
宿寧化西隱院
作者：韋驤
朝代：宋

郵亭地遠宿禪扃，夜永時寒睡思輕。
簷溜不鳴知雨止，窗櫺半白悟天明。
更攢百點催兵從，雞送三號起使程。
自愧區區少禆補，北山文在盍留情。
宿廣嚴靖閣
作者：韋驤
朝代：宋

久爲簿領廢登臨，一宿禪扃萬慮沉。
半夜松聲驚夢枕，琴書幡起故園心。
宿新樂驛
作者：韋驤
朝代：宋

去秋村北宿僧床，今夕村南寓驛堂。
官僕頗諳蹊逕熟，野人應笑往來忙。
敝裘不耐春寒甚，老馬猶堪山路長。
獨酌獨詩還獨寐，此中清况亦難忘。
宿景德方丈
作者：韋驤
朝代：宋

塵跡走塵途，禪林少禪客。
我來宿方丈，但愛秋月白。
夜分始就寢，萬籟同一默。
清輝滿紗幌，歸夢徒反側。
木魚雖無心，琅琅動吾息。
宿木宗驛
作者：韋驤
朝代：宋

暮投荒驛傍巖隈，更柝聲頻夢易迴。
半夜忽驚飛霰急，凌晨還喜凍雲開。
雪凝山表平如截，梅發林坳迥若堆。
問俗觀風何所補，勤勞唯有馬虺隤。
宿楊梅驛
作者：韋驤
朝代：宋

兩壁萬千嶂，一村三四家。
度橋逢古驛，下馬踏秋花。
夜永蛩尤苦，雲空月自華。
冷官無好趣，安用五書車。
宿泰寧縣驛
作者：韋驤
朝代：宋

紞如五鼓響寒廳，夜艾東窗未肯明。
一片灘聲聒幽枕，幾番歸夢不能成。
宿縉雲僧舍一首
作者：韋驤
朝代：宋

石磴躋攀上縉雲，九峰蒼翠與天鄰。
巖崖佛屋疑神助，煙靄禪扃絕世塵。
此日乘軺宿寒夜，他年屈指數青春。
山僧莫笑匆匆去，尋勝能來有幾人。
宿雲安雲巖寺
作者：韋驤
朝代：宋

去國三千里，攜家四十程。
雲巖暫投宿，聊使夢魂清。
宿零壁驛
作者：韋驤
朝代：宋

凄寒動春夕，覆被益重袍。
鄉夢驚還遠，征途久覺勞。
破窗留月影，古木任風號。
聞戒無兵餽，剛腸獨佩刀。
宿靈巖·其一
作者：韋驤
朝代：宋

坐邑傳聞此巖好，心疑好事張浮辭。
及來勝境窮遊覽，却悟前言有漏遺。
觸石烟雲如障俗，倚崖殿閣半乘危。
自嗟吏治多牽制，祇作清虚一宿期。
宿靈巖·其二
作者：韋驤
朝代：宋

百丈蒼巖入杳冥，高低氣象本天成。
藤蟠翠壁龍蛇動，澗瀉斷崖風雨聲。
不許畫工爲潤色，祇應詩伯長餘情。
栖鴉亂墨題僧室，車馬何時再此行。
宿鳳亭
作者：韋驤
朝代：宋

碧梧千尺覆簷楹，宿鳳何年被美名。
燕雀不棲如有畏，煙雲常近豈無情。
林間日月於兹永，物外塵埃豈復生。
危坐忽驚年籥晚，漫吟嘉瑞樂昇平。
寄上高宰孫世則
作者：韋驤
朝代：宋

鄉間遊處景醇全，忽忽光陰二十年。
官局舊嗟蹤跡遠，封人今喜信音傳。
才驅繁劇君應易，事奪清閒我獨然。
畏簡未能成會合，且持詩句寫拳拳。
寄元真州
作者：韋驤
朝代：宋

春陰蕩盡見春妍，立馬長坡思渺然。
望斷雙旌已難見，聲聞五袴只空傳。
遥知裁割常虛刃，應賞風光蚤布筵。
不省玉人歌闋處，紅梅多少落樽前。
寄孫叔康
作者：韋驤
朝代：宋

歲華垂改月猶圓，寒夜長思一欿然。
從政謾圖行幼學，濟民何術禦凶年。
消憂姑酌賢人酒，託德唯瞻刺史天。
安得居諸如過隙，早看麰麥被原田。
寄提刑岑巖起
作者：韋驤
朝代：宋

兩世同年世亦稀，同官同路復同詞。
登途先後無多日，聚論參差已過時。
劍外石梯方息鞅，山南珍翰忽伸眉。
情知邂逅當非晚，聊寓長言寫所思。
寄明守劉公儀
作者：韋驤
朝代：宋

去年更直宿文昌，今日暌違各一方。
遐想四明安坐府，肯思三峽險乘航。
恨無羽翼親談席，應有笙歌簇燕堂。
舊好未宜因遠廢，郵筒時且寄篇章。
寄明守劉公儀
作者：韋驤
朝代：宋

海角天涯相去遥，郵筒還往勢迢迢。
兩篇佳咏兼金重，三復長吟萬慮銷。
已向宦途驚聚散，休將桂籍論榮彫。
承誇倒載清歡數，使我流涎鄉思搖。
寄曹子方
作者：韋驤
朝代：宋

度溪踰嶺一何勞，霜鬢鬅鬙首屢搔。
自愧晚年空碌碌，唯逢佳境且陶陶。
會仙古觀風流遠，館節新堂氣象豪。
不得與君同嘯傲，强抽荒思引吟毫。
寄李世美
作者：韋驤
朝代：宋

都門執别再經春，相望天涯引脰頻。
峽外山川愁倦翼，江西風月羡怡神。
來書雖闊情還密，舊咏重窺意似新。
聊寄短篇追往好，莫緣無雁便因循。
寄橘柚
作者：韋驤
朝代：宋

海門橘柚勝湖湘，采獻鈴齋有意将。
舊歲空希杜陵句，今年方報董涇霜。
敢私磊落充賓豆，願貢甘香佐壽觴。
藴藻可羞誠所致，厥包况是重維揚。
寄橙與孫叔康
作者：韋驤
朝代：宋

金包磊落冒朝陽，煇映秋林氣燄長。
带露摘來盈翠籠，披雲擎去薦黄堂。
野芹謾欲分微意，盃菊應嫌奪異香。
沙上木奴還可貢，題書須待洞庭霜。
寄示二小子
作者：韋驤
朝代：宋

學自辛勤富，名從曠怠休。
癡慵迴爾意，扞格慰吾憂。
股刺難須著，鄰光豈用偷。
當知漢唐世，家緒有公侯。
寄鄧舍人二首·其一
作者：韋驤
朝代：宋

頃隨旌旆按東州，一别門闌物再秋。
內誦德言如在耳，仰瞻雲步但昂頭。
掖垣遥想絲綸暇，海角方深賑卹憂。
安得此身如泛梗，區區能傍濟川舟。
寄鄧舍人二首·其二
作者：韋驤
朝代：宋

白髪書生意氣完，確然行學效民官。
九天宫闕心長在，萬里江河分亦安。
屢愧姓名塵薦牘，豈論明類必彈冠。
感公知遇如何報，唯有霜筠敵歲寒。
寄長道
作者：韋驤
朝代：宋

詩筒寂寞過殘秋，望斷前山暮靄收。
共簡猶思石巖句，連鑣悔失爛柯遊。
晴溪激淺聲還細，栖鳥争深閙未休。
野興與君當不異，不知今日在層楼。
寄陳君佐
作者：韋驤
朝代：宋

山陽判袂幾三紀，鐡柱題名過十年。
聚散信如萍逐水，光陰奚翅筈離絃。
高材未用君猶健，弱羽無心我自全。
鳬鶴短長何足算，相逢樽酒且留連。
寄陳安道
作者：韋驤
朝代：宋

同年同第復同門，計治同爲待次人。
一紀清時共濡滯，兩身孤宦各艱辛。
不要鐘鼎須耕道，未遂山林爲食貧。
吾黨襟期當自信，且隨天意養輪囷。
寄陳安道同年
作者：韋驤
朝代：宋

執别都門四見春，悠悠吳越斷音塵。
爾來雖幸官居近，所得唯蒙手翰頻。
折桂交遊三紀外，繫匏蹤跡兩溪濱。
未能把酒論離闊，聊寄篇章託去鱗。
寄題吉州三瑞堂
作者：韋驤
朝代：宋

珍祥疊疊遺廬陵，芝秀蓮雙瑞露清。
天意獨偏三物應，人心胥慶一堂成。
壁間篇詠辭多實，席上樽罍勢自榮。
早晚璽書褒治行，潁川遺美爲銷聲。
寒菊
作者：韋驤
朝代：宋

皎皎園中霜，鮮鮮砌間菊。
長至破旬來，兹芳乃幽獨。
豈其時使然，寒威未加肅。
又豈各有命，榮謝分遲速。
如何纖柔質，堅可敵松竹。
綠葉共威蕤，金英相陸續。
究之得所自，養助爲之福。
去蠧誘童稚，剪蒿專野僕。
恐弱即枝扶，憂乾必澆沃。
北風賴密樊，朝暉借餘燠。
侵牟絕蜂蝶，蹴蹂無雞騖。
得以保天材，隆冬尚芬馥。
一溉必後枯，嵇生論尤篤。
孟軻亦嘗歎，濯濯牛山木。
奚獨物有是，在人宜慎毓。
關節防疾疢，驅除先嗜慾。
所養重於心，非徒口與腹。
所履正乎道，非徒險與曲。
紛華靡交戰，忮害盡消逐。
自然致冲和，久壽不遭促。
持兹養生理，可繼喬松躅。
興作寒菊詩，葩浮寧傳俗。
寒雨夜會得歌字
作者：韋驤
朝代：宋

佳客來相遇，銜杯語論和。
夜寒兼雨甚，酒色向人多。
淚燭搖紅蕚，風帷動翠波。
漏聲催舉白，簷溜混微歌。
朋契淡閒合，詩鋒闇裏磨。
十年方一笑，不醉奈情何。
寒食
作者：韋驤
朝代：宋

春來二十日，寒氣尚稜稜。
萬甲殊未坼，新雷徒已曾。
山禽鳴瑟縮，道馬足凌兢。
節候無驚異，江南舊所稱。
将至登州
作者：韋驤
朝代：宋

長途冉冉馬蕭蕭，風勢横來带雪飄。
雁隊去成鏵觜陣，螘樽行向劍頭挑。
氣清肝膈詩還健，寒切肌膚酒易消。
顧我不才無寸補，徒瞻使騎旆旌搖。
将赴富川
作者：韋驤
朝代：宋

去年乾沒道途間，今歲官期日月慳。
學古雖然非爲祿，食貧寧不厭居閒。
利心汲汲人皆是，巧宦悠悠我不關。
三尺若能多所活，塵泥何必賤青綸。
將到富沙寄世美同事
作者：韋驤
朝代：宋

判袂于今涉五旬，馳驅無復寓書頻。
險途頓失往還倦，高誼却忻朝夕親。
近事欲蘄祛蔽塞，新吟應許和清純。
富沙此去無多地，先走詩筒致所陳。
將及熟溪
作者：韋驤
朝代：宋

東風吹散黑雲輕，漸望吾疆野色青。
料得熟溪灘響急，到時聊爲駐軒聽。
將歸
作者：韋驤
朝代：宋

他鄉蔽訟改新年，事竟歸心頓釋然。
坐厭簾間窺晝景，行將馬上看春天。
無窮芳草含朝霧，幾許初花倚暮烟。
長陌風光應漸好，覊懷朝夕付金鞭。
將歸
作者：韋驤
朝代：宋

代期漸可數光陰，掉鞅歸時秋已深。
籬菊正牽元亮眼，江鱸還動季鷹心。
迎新送故人徒擾，興利除殘我不任。
唯有溪山不辜方，未嘗曠日廢清吟。
對鑑
作者：韋驤
朝代：宋

寒光滿尺餘，拂拭在朝晡。
敵面知相應，纖毫肯見誣。
壯顔隨歲老，短髪任秋枯。
皦皦胸中事，君能照得無。
對雨懷陶掾
作者：韋驤
朝代：宋

雨氣侵池館，清如秋向深。
遥知修敵具，蕭灑不關心。
小仲渡
作者：韋驤
朝代：宋

山椒積雪尚堆瓊，山下桃花已開錦。
若教傳畫入中州，便謂仙家事難審。
小檜毬
作者：韋驤
朝代：宋

裁芳翦嫩巧間關，屈葉蟠枝不可攀。
抛擲似遺春女戲，一團輕翠在朱欄。
小雪後牡丹號朝天紅者開于縣宅西圃
作者：韋驤
朝代：宋

西林枯枿著繁霜，一品仙葩獨自芳。
天意似教驚世俗，歲寒方信屬花王。
才迎曉日仍添色，不得春風也倍香。
修竹茂松應內愧，後凋從此是尋常。
小飲樓上作
作者：韋驤
朝代：宋

西風吹酒面，樓閣近重陽。
悔把菊枝插，幡思鄉路長。
比來求熟醉，到了减清狂。
不是紛華少，紛華我所忘。
岑公洞
作者：韋驤
朝代：宋

耽耽石洞天開鎸，岑公之隱來何年。
一朝仙去名晦然，商人受香忘所傳。
舟抑不進方省愆，奉香入洞舟乃前。
靈蹤自此人拳拳，至今乾溢皆致虔。
恍忽應禱殊無偏，我來敬謁歲欲遷。
舣泊沙磧登舁肩，蹴踏錦石行江壖。
洞門屣步侵雲烟，瞻望塑像欽華顛。
挺之作記誇唐賢，勒珉雖昏辭尚全。
卻恨戾止非炎天，不見百尺懸飛泉。
唯有巖竇聲涓涓，頃之自可遺塵緣。
况乃投隙圖留連，嗟予遠宦方拘攣。
搜奇尋勝姑勉旃，此日得此澄心淵。
安能擺脱追神僊，臨崖浪筆書長篇。
岳陽樓
作者：韋驤
朝代：宋

岳陽樓句舊空傳，今日登臨一慨然。
不是洪鈞有偏黨，豈容勝概獨完全。
山川形勢三千里，基構聲華五百年。
襟带西南太平世，收羅風月屬私權。
巖齋曉起
作者：韋驤
朝代：宋

曉起郊原寂，清風盥櫛傍。
松梢泫微露，巖頂泛初陽。
彷彿山禽語，飄零古殿香。
携書寓疏拙，三伏化寒凉。
州宅牡丹盛開蒙剪欄中奇品見贈仍屬爲短歌於席上
作者：韋驤
朝代：宋

永陽州宅如仙隱，花藥妝春有畦畛。
牡丹開處綵爲欄，翠幕障風怯風緊。
日高花醒一開筵，酒琖照花花自哂。
東君不負禁林人，猛放滂葩肆鉤引。
莫教狂雨妬清歡，狂雨來時似秋槿。
主人愛客令翦送，一朵綵雲離玉笋。
飲量恨非千丈陂，欲吸百嘲還噪吻。
殷勤厚意不可酬，謾作短歌羞不敏。
巴陵訊囚所居附岳陽樓前·其一
作者：韋驤
朝代：宋

雙扉晝鎖夜傳呼，訊鞫勞心跡也拘。
祗有清虛慰懷抱，開軒即是洞庭湖。
巴陵訊囚所居附岳陽樓前·其二
作者：韋驤
朝代：宋

洞庭湖上岳陽樓，舊走聲名徧九州。
今日偶來猶吏事，幸當風月近中秋。
師子峰
作者：韋驤
朝代：宋

欲將師子號奇峰，蹲踞如真倚碧空。
聞說近山無虎嘯，可非潛伏畏威風。
席上勸仲元著作勿辭酒
作者：韋驤
朝代：宋

百盞先嘗一盞醇，三分纔破一分春。
花間剔火香煙細，竹外垂縑畫筆新。
落日穿林照簷額，緒風吹草動階唇。
莫愁酩酊辭公勸，金斝空時跡已陳。
席間和向闢之元夜·其一
作者：韋驤
朝代：宋

令節伸眉且自寛，與民同樂是民官。
宴酣豈爲殘更促，醉兀何妨萬目觀。
舞袖飄飄凌夜月，燈山閃閃戰春寒。
孤城誰謂蕭疏甚，無愧途人即可懽。
席間和向闢之元夜·其二
作者：韋驤
朝代：宋

無愧塗人即可歡，□□□□□□□。
月華瑩澈通春夕，民氣融和却暮寒。
捃摭餚蔬成曲會，扶携老稚任環觀。
邑儂他日逢今日，往往應能話舊官。
平望阻風
作者：韋驤
朝代：宋

大風嗥空聲烈烈，小舸逆牽饒卼臲。
交跗擁鼻坐其中，蚤暮恍然難以别。
利名無繩人自縈，山林無扃人自絕。
區區冷官何足頼，奔走勤勞可嗟咄。
幽谷謝惠新釀家饌奉親
作者：韋驤
朝代：宋

花裏深深使語傳，銀壺乘酒副珍鮮。
翰林舊德垂情至，鶴髪慈親荷惠偏。
壽琖此時添樂只，綵衣今日倍忻然。
却吟鄙句通鈴閣，匪報尤慚木李篇。
幽谷迴口占呈和叔內翰
作者：韋驤
朝代：宋

五騎行歌五馬前，亂雲輕點亂峰巔。
此時佳興此中醉，一闋清詩一玉船。
度爛溪
作者：韋驤
朝代：宋

獨木爲橋度爛溪，溪傍山石爛如泥。
高低採削材如一，祗恐鈞陶意不齊。
庾樓
作者：韋驤
朝代：宋

仗節當年分國寄，危樓千古壓江潯。
山川風月宜如舊，疏曠還同庾老心。
廬陵待試士呈伯升郎中
作者：韋驤
朝代：宋

重門晝鎖碧梧陰，秋氣凌虛日向深。
耳目暫清抛吏局，情懷終樂近書林。
安排一月拘攣計，酬酢千人進取心。
未榜試期饒暇逸，倚罇尤喜聽高吟。
廳前叢竹
作者：韋驤
朝代：宋

軟枝輕翠近簷垂，朝暮清風不失期。
明月滿庭無隱伏，夜深惟有此君知。
延和引對
作者：韋驤
朝代：宋

昔年便殿拜恩光，今日重來慘肺腸。
螭陛載瞻新侍從，龍顔如仰舊君王。
星霜一紀逡巡過，膏澤三朝次第當。
埃壒尚能禆泰嶽，豈無忠誼報明昌。
廷評慶壽口號
作者：韋驤
朝代：宋

納慶新春八十年，更逢誕日一開筵。
童顔鶴髪人間貴，道服烏巾地上仙。
玉盞煇煇擎壽酒，金爐苒苒泛香煙。
暫停絲管聽祈頌，願見恩書歷九遷。
建安郡庠重彩記事
作者：韋驤
朝代：宋

泮水秋深爽氣全，簪紳戾止共拳拳。
丹青圖寫三千禮，藻繪形容七十賢。
如堵聿來觀盛集，采芹應有賦新篇。
諸生好進公卿業，此日風流亦與傳。
建德道中感興
作者：韋驤
朝代：宋

穿雲度水涉修程，日日長亭復短亭。
秋老聲音聞過雁，夜凉精彩見飛螢。
羈懷遇物如縈絮，詩思投閒似建瓴。
却羡野人收刈畢，寂然無事掩柴扃。
弄水亭
作者：韋驤
朝代：宋

清溪翠巘兩相宜，雄構峥嶸壓貴池。
弄水得名應有謂，登山留詠想同時。
角聲北起秋雲動，橋影西横晚照遲。
佳趣古今看不盡，前人遺美後人思。
張大資挽詞·其一
作者：韋驤
朝代：宋

峥嶸儀貎國輝光，曾與明堂作棟梁。
顓面鉅藩方偃息，間生英氣忽飄揚。
文章絕筆星辰晦，德業遺芳簡冊香。
不以修齡畀賢傑，傷嗟無處問蒼蒼。
張大資挽詞·其二
作者：韋驤
朝代：宋

熙載功成鬢未華，蕃宣屢易見褒嘉。
鳳池舊别經年久，鶴馭新乘去路賒。
哀挽聲悽霜月冷，銘旌影轉曉風斜。
故山歸葬依先壠，千古悠悠賢世家。
待令移寓趙氏園亭
作者：韋驤
朝代：宋

待次鄉閭計索然，故人亭館寓𨈊跧。
折腰五斗羞彭澤，破屋數間如玉川。
曉竹冒霜清節苦，夜禽啼月小聲圓。
蕭條真趣非無賴，捽茹簞瓢素所便。
待拒霜開一首
作者：韋驤
朝代：宋

予憐拒霜好，獨立冠彫窮。
故臘新移至，今年曲愛隆。
栽培曾倩圃，灌溉每呼僮。
覆護障炎日，枝撐禦暴風。
欲高殱隘葉，待盛拓芳叢。
不取蒿萊蔽，那妨雨露濛。
翠行疏密等，微徑往來通。
恐折頻敺雀，憂衰屢滅蟲。
清秋方淡薄，碧蕊已玲瓏。
占表如争勝，藏身若養蒙。
綠幢擎蓶扈，圓玉琢青葱。
美操寒中辨，丹心日已充。
不甘爲菊後，漸見出籬東。
雖本生成力，寧非養治功。
從容延晚節，次第待輕紅。
肯學楊花雪，悠悠負主翁。
得董都官書因爲寄四首·其一
作者：韋驤
朝代：宋

晚來音驛拜勤渠，咫尺拘攣萬里疏。
却羨潯陽堤上柳，長條往往拂賢車。
得董都官書因爲寄四首·其三
作者：韋驤
朝代：宋

花表危樓遠目窮，華軒不見見春濃。
春山繚繞無重數，還在春山第幾重。
得董都官書因爲寄四首·其二
作者：韋驤
朝代：宋

七年恬寞坐江瀕，今日登途氣象春。
請劇書成爲澤大，馬蹄無惜入紅塵。
得董都官書因爲寄四首·其四
作者：韋驤
朝代：宋

登臨何以慰相思，把酒開編讀舊詩。
正是去年酬唱景，春風花草半離披。
得陳安道書知移邑名次
作者：韋驤
朝代：宋

安道枉書自東都，報我外移春可凖。
予方寂處藜藿空，蓄縮僅同枯壤蚓。
聞之雖喜良自嗟，仕豈爲貧今頗近。
男兒有志期必行，五斗折腰何足愍。
得鹿
作者：韋驤
朝代：宋

呦呦山中鹿，倉卒出深藪。
車徒歘以至，驚顧却衝走。
荷篋適當之，觝觸難措手。
一夫不能勝，掎角賴前後。
我馬止其所，險隘不敢驟。
思欲縱之去，騰突懼反受。
𨃪𨈌縶四足，憤氣徒陰吼。
更番耦八肩，雙隻度九堠。
順風率汗背，暮達行館右。
解徽置中庭，微息已絕脰。
事殊注虞旗，難以公私剖。
臠割遇善屠，騞砉聲隨肘。
均霑及兵隸，不使或薄厚。
投醪古所重，况此徧羣口。
聞音不食肉，兹義予獨守。
猗嗟鹿之微，共命殆非偶。
不由馳獵窘，不以罟擭誘。
逡巡赴死地，有若杵投臼。
無乃失所向，猖狂自貽咎。
彼類榛莽間，知而能警否。
御愛山
作者：韋驤
朝代：宋

五峰列翠儼如屏，御愛知非浪得名。
行客勿輕加誚詠，播遷豈是不關情。
復以前韻示别
作者：韋驤
朝代：宋

泛鷁兹辰去，前騶幾日回。
離觴釂浮螘，暮角聽吹梅。
雪嶠初消玉，濤江遠震雷。
應多解頤句，歸覲錦囊開。
復假前韻爲即事二詩且言别于卒章·其一
作者：韋驤
朝代：宋

煙花苒苒裹江亭，雲靄紛紛接暮城。
物態除非詩可寫，旅懷唯藉酒能平。
燕知社節來何早，鶯怯春寒語未成。
非晚與君分袂去，他時當記此時情。
復假前韻爲即事二詩且言别于卒章·其二
作者：韋驤
朝代：宋

浩如潮水出東溟，勇似雲梯破鐡城。
談柄交揮逾月久，吟毫相抗幾時平。
清驩返向塵勞得，佳集元非計構成。
還守邑疆相望遠，隴煙江月若爲情。
復用前韻謝和鄙篇以送行縣
作者：韋驤
朝代：宋

耐衝曉霧狐裘密，亂踏寒霜馬蹄逸。
徧行屬邑敢憚勞，樂歲償逋民易出。
雲間想戀雙旌色，跋轡長坡首頻側。
更懷珍句重見酬，一顆驪珠探頷得。
復用叔康送篇韻和答
作者：韋驤
朝代：宋

岸柳參差影畫橋，雲横日薄旆旌高。
贈言有寵榮褒衮，制錦無功愧釋刀。
苒苒征途行漸遠，拳拳德表望空勞。
仰銜顧遇知何似，負戴丘山過巨鼇。
忠州木蓮花二絕
作者：韋驤
朝代：宋

喬木開花似水蓮，畫圖遠自昔人傳。
化工既許殊凡品，落在遐方亦可憐。
綠葉枝頭灼爍紅，尚疑輕易比芙蓉。
根苗不自污泥出，只合移栽近佛宫。
思侍
作者：韋驤
朝代：宋

旅宦經秋厭路塵，家書累日寂無聞。
勞身江左馳单傳，目極淮東望白雲。
俚聽難將至音悅，天和不學衆人焚。
趨庭往往逢寒律，叱馭迴轅兩未分。
思養
作者：韋驤
朝代：宋

懶登危閣望天東，山外風烟隔幾重。
白髪庭闈未歸侍，青綸塵土若爲悰。
故鄉遼夐踰千里，薄宦拘攣等萬鍾。
指數瓜期尚稽遠，悠悠斗粟爲誰舂。
惜春·其一
作者：韋驤
朝代：宋

皦皦春陽上柳尖，輕輕朝霧亦相兼。
教雛老雀穿雕栱，失伴狂蜂入翠簾。
深院難将飛絮鎖，空階且任落花黏。
惜春情味從來甚，今日江城興倍添。
惜春·其二
作者：韋驤
朝代：宋

二月已破三月來，吟詩空憶少陵才。
簷前有意殘花堕，雲裏無情旅雁迴。
何處輪蹄蹂芳草，誰家絲管上高臺。
吾儕局外添嬰繞，此段襟懷強自開。
惜花
作者：韋驤
朝代：宋

東風吹園雜花開，不忍虚擲委黄埃。
且來相就飲一斗，漸老逢春能幾迴。
惜花
作者：韋驤
朝代：宋

玉人攜酒對花枝，悵息紅芳已半稀。
楚帳歌中别虞氏，馬嵬坡裏顧楊妃。
想廬山三首·其一
作者：韋驤
朝代：宋

昔年曾遇九江秋，引睇廬山不及遊。
行役今朝垂欲到，無端牽制又迴輈。
想廬山三首·其三
作者：韋驤
朝代：宋

走徧江南二十州，廬山未到謾悠悠。
故知塵事相邀阻，唯想他年取次遊。
想廬山三首·其二
作者：韋驤
朝代：宋

訪水尋山好已迂，勝遊難必果何如。
二林咫尺還淹興，空讀匡廬易覧書。
感事
作者：韋驤
朝代：宋

治體清明已久成，世途欹側未全平。
憸人仗勢千鈞重，直士無媒一縷輕。
忍視鑿墉高外觀，更嗟畫餅竊虛名。
山林豈是多扃鐍，自爲區區志欲行。
感夢
作者：韋驤
朝代：宋

真人無夢夢非真，自愧通宵所夢頻。
凶吉有来皆繫命，豈須占訊復勞神。
感懷
作者：韋驤
朝代：宋

埃壒滿袛裯，誰矜意氣豪。
獨知安履坦，寧復嘆屯膏。
劍氣藏秋匣，弓聲閉古弢。
臨風浩歌罷，短髪不勝搔。
感興
作者：韋驤
朝代：宋

富貴功名豈足邀，鷦鵬所得各逍遥。
古今多少難齊事，燭理都如見睍消。
慶甫借棋子
作者：韋驤
朝代：宋

碾玉爲棋黑白明，臨枰思策且須精。
莫教敗衄空如掃，却出枝辭輒罪兵。
憶富川四首·其一
作者：韋驤
朝代：宋

渴憶富川好，官居似隱潛。
江山慰情淡，魚稻養貧廉。
旅傳無將送，狴牢絕滯淹。
疏閒真自得，何恤遠炎炎。
憶富川四首·其三
作者：韋驤
朝代：宋

渴憶富川好，優游度歲時。
白雲藏治署，蒼竹對書帷。
弈戰侵遺算，詩壇讓擁麾。
還鄉固佳况，疇昔尚深思。
憶富川四首·其二
作者：韋驤
朝代：宋

渇憶富川好，孤城插翠屏。
淳風在人物，真趣滿郊坰。
野屋千間古，晴山四壁青。
别來千鄙思，偃卧閲圖經。
憶富川四首·其四
作者：韋驤
朝代：宋

渴憶富川好，官休欲放船。
垂囊買村釀，擲餌得溪鮮。
跡寄紛囂外，懷攄曠逸全。
交游日相醉，屢以去期遷。
憶後城覧秀亭登望
作者：韋驤
朝代：宋

村落園林有幾家，隔墻遥出拒霜花。
自憐馬上看秋色，不似城頭覧物華。
憶梅二首·其一
作者：韋驤
朝代：宋

去年幽谷探寒梅，把酒曾將累句催。
不意今年行海角，玉英開盡未歸來。
憶梅二首·其二
作者：韋驤
朝代：宋

向來踏雪舊枝旁，指日相期折素香。
可是去春吟太苦，闇招離别間清狂。
憶江上
作者：韋驤
朝代：宋

故歲官還勢亦勤，飄然單舸下長津。
風江無定收帆早，夜浦多虞撃柝頻。
俸輟稻粱雖怕之，值輕魚蟹不嫌貧。
蒼波古木應如舊，惆悵經由又隔春。
憶遊金華洞一首寄婺守陳子文
作者：韋驤
朝代：宋

不到金華四十年，碧溪深洞想依然。
故人爲郡應多暇，何日雙旌翠靄邊。
憶雙栟櫚
作者：韋驤
朝代：宋

憶昔厚栽培，憐雙異衆材。
青青江外色，往往夢中來。
未得甘棠比，寧隨弱柳衰。
春華攄勁質，冷淡爲誰開。
懷永康顔明府
作者：韋驤
朝代：宋

寒山晴望青重重，我居山西君在東。
縣疆有守不往，遲想休誼如饑空。
反思六月君假道，夜對樽酒乘清風。
高談落落破畦畛，不許俗語咻其中。
撇然傾蓋信若舊，誠通氣洽知所同。
別來慰釋尚可賴，時獲佳句開惛蒙。
所嗟室邇人甚遠，安得邂逅還相逢。
戲别顔令
作者：韋驤
朝代：宋

趣馭不遑辭地主，趁晴唯且荷天公。
縣楼歸去勞東望，早就新篇寄好風。
戲呈吳伯固同年
作者：韋驤
朝代：宋

白玉墀前共得仙，而今邂逅半華顛。
評文我辨異同字，由義君持難易權。
畏簡不能成共酌，紓情莫惜寄新篇。
上林春晚歸鞭動，意思何如癸巳年。
戲答宋茂宗
作者：韋驤
朝代：宋

穿山君蹈險，逆浪我乘危。
玉事以勤濟，人生少暇時。
多材看騰踔，無補愧衰遲。
巳飽殊鄉味，何煩覺後知。
投壺格
作者：韋驤
朝代：宋

古來壺矢樂，今日亦鈞情。
慶馬誰亡法，論籌自有評。
較能分勝負，按數計虧盈。
好是摧機中，收功特地輕。
按水旱之灾将畢呈叔康太守
作者：韋驤
朝代：宋

使符星火急，騎馬徧郊原。
水旱生靈瘁，朝廷惠澤存。
縱横来履畝，高下必分村。
訴牒秋雲積，批毫墨電奔。
豈無憂歲計，何敢隘君恩。
不許胥徒欬，寧從僕馭繁。
恐驚民室困，愁蹴路塵翻。
縣令非能此，邦侯預戒言。
流離烏忍去，愷悌莫輕論。
輙代疲甿手，爲詩謝戟門。
掃蒙亭
作者：韋驤
朝代：宋

蕪亭一掃媿陳蕃，松柏陰森翠竹環。
閙蟈盡敺澄曲水，横柯旋斫望青山。
人歸畎畝醇風在，我近圖書白日閒。
樗散自知成獨樂，慚無善效及民間。
探後園桃花二首·其一
作者：韋驤
朝代：宋

憶對殘花邀客醉，留連花下惜芳辰。
而今只待微紅露，便向枝頭覓舊春。
探後園桃花二首·其二
作者：韋驤
朝代：宋

藉草開樽往興深，搖花落盞十分斟。
當時已有今年約，肯放花殘負賞心。
探得海棠送章仲成
作者：韋驤
朝代：宋

高低海棠枝，交結離人思。
離披海棠花，爛熳離人醉。
醉來離思輕，看花自有情。
一片随春風，悠悠逐君行。
探春軒
作者：韋驤
朝代：宋

東園亭榭巧相因，更闢東軒探早春。
面直小橋通沼沚，背臨宏搆擁松筠。
鳥鳴魚躍先時得，柳綻桃苞入眼新。
造物也知搖落久，應憐著意伺芳辰。
擊甌
作者：韋驤
朝代：宋

簫鼓厭喧豗，甌聲可薦杯。
鳴珂秋獵駿，鏘佩曉朝迴。
挹注雖爲助，甄陶别有胚。
玉纖敲擊鋭，驚起玉山頽。
擺繡雞·其一
作者：韋驤
朝代：宋

異質本難馴，金籠擺繡頻。
文華真出類，舒卷速如神。
怒角雙枝翠，垂緌九葉新。
燕堂春晝永，注目屢逡巡。
擺繡雞·其二
作者：韋驤
朝代：宋

一片垂丹臆，鮮明錦不如。
殷紅間深翠，半斂又全舒。
未遇奪真畫，猶虛博物書。
雖非孔鸞比，儻可詫其餘。
攝戶糾二曹事因自戲
作者：韋驤
朝代：宋

三參軍事歸權握，賤務區區日倍增。
却笑近賢銜署貴，時人虛號一條冰。
放船一首
作者：韋驤
朝代：宋

崢嶸歲垂盡，泛鷁下岷江。
鳴櫓風聲壯，搖旌日影雙。
巨灘何累累，急鼓促韸韸。
語疾軀生翼，論危頸縮腔。
栖遲憑漆几，睥睨近紗窗。
解纜侵朝霧，休程傍晚矼。
童山連岌岌，古木競摐摐。
岑絕行荒縣，間關按列邦。
俗書慵注目，薄酒倦開缸。
仙跡徒追羡，名篇乃素降。
有誰陪亹亹，竟夕聽淙淙。
幽興將詩遣，還嗟語意厖。
效謝宣城體呈同事
作者：韋驤
朝代：宋

秋風鼓長松，聲来何颼颼。
衆鳥相與還，山椒落景收。
吏冗得所隙，笑傲偕優游。
雖無杯中物，亦足忘余憂。
文劍道中
作者：韋驤
朝代：宋

劍閣文臺相去遥，朝行山頂暮行腰。
雙眸視險睛常眩，兩髀乘鞍肉半消。
空有辛勤馳遠道，愧無毫末補清朝。
何時解組歸鄉國，十里西湖弄短橈。
新泉
作者：韋驤
朝代：宋

美泉在山人不知，美泉出山還有時。
琅邪之東幽谷西，公來發此清漣漪。
搜尋土脈示山叟，霜钁入土荆榛披。
逡巡方丈露澄瑩，十目爭看青琉璃。
一之二之來觱沸，嶺猨驚嘯溪禽飛。
呼工叢手甃白石，玉匣寶鑑生光輝。
自從開鑿貯寒碧，朝雲夜月常遲遲。
春華将近天氣爽，公携賓從何逶迤。
回環欄楯照丹碧，顛倒旌旆浮葳蕤。
飛觴弄翰不勝樂，梅柳恨不先芳菲。
此時玩泉愛清切，異日飲德欽規爲。
甘香潤澤濟枯槁，源源難絕滁人思。
方竹杖
作者：韋驤
朝代：宋

鈞是龍孫種，憐方與衆殊。
既能同勁直，還自表廉隅。
雨露恩雖一，風霜跡更孤。
端人以爲杖，氣類雅相符。
早春遊王氏園看牡丹約花開再遊探韻賦詩得早字
作者：韋驤
朝代：宋

蜿蜒溪岸尋芳草，似覺城東春色早。
並溪穿竹入幽林，已愛和風養華藻。
叅差彫檻木芍藥，細葉新抽看漸好。
花開使節儻尚留，願奉清樽爲花倒。
早行
作者：韋驤
朝代：宋

曉雞三唱已，戒馭復長郊。
殘雪籠河岸，初陽射柳梢。
野人猶閉戶，宿鳥或依巢。
而我何爲者，區區足自嘲。
早行
作者：韋驤
朝代：宋

雞聲喔喔似相催，秣馬登途酒一杯。
海日欲升山頂赤，林霏初散嶺頭開。
自憐旅夢經千變，誰謂離腸祇九回。
苟祿奔馳還竊笑，未能容易賦歸來。
明恕齋
作者：韋驤
朝代：宋

明恕題標榜，心隨目所瞻。
平反長在念，燕適自無嫌。
山氣清朝幌，江光射晝簷。
幾何非吏隱，危坐興難厭。
明月庵
作者：韋驤
朝代：宋

南譙郡古牙城壯，城上樓臺屹相向。
晴天落日碧山横，登覧依稀在屏障。
從容北步上茅庵，圓如氈帳幽如巖。
眼前竹石皆自得，物外氣象容誰探。
公餘時來興清切，幅巾道服雙笻節。
廓然遺照坐可忘，更向庵心畫明月。
春寒
作者：韋驤
朝代：宋

簷霜重如雪，池水冷于冰。
鳥舌生根澀，花心起怨憎。
旅人尤倍覺，年少尚難勝。
欲作新春飲，高樓未可登。
春後五日即事呈信道中丞致平學士
作者：韋驤
朝代：宋

閏餘中朔蚤，歲暮已春回。
沼沚全消凍，林園半落梅。
南風濕舊礎，暮雨送新雷。
節物逡巡變，衰顔忍不開。
春思五首·其一
作者：韋驤
朝代：宋

庭前弱柳黄金線，池畔新苔綠玉錢。
可是燕鴻戀韶景，猶將健羽度晴天。
春思五首·其三
作者：韋驤
朝代：宋

青煙拂拂撲晴暉，簾幕無風永日垂。
不恨離人歸不早，只疑春色故相欺。
春思五首·其二
作者：韋驤
朝代：宋

香心夭艷尚包藏，蜂蝶優游苦未忙。
何處紙鳶飛白晝，幾家歸燕認雕梁。
春思五首·其五
作者：韋驤
朝代：宋

半慘半舒雲外日，似無似有水邊風。
覉愁不爲陽和減，只恐因春綠鬢空。
春思五首·其四
作者：韋驤
朝代：宋

近來碧瓦減朝霜，春意垂垂滿衆芳。
未睹花光照庭榭，且看草色繞池塘。
春曉
作者：韋驤
朝代：宋

百舌穿林語未完，悠悠歸夢忽驚殘。
心知庭外春霜重，裘壓单衾覺曉寒。
春杪書懷三十韻呈同事鄧令
作者：韋驤
朝代：宋

覆囚将訖事，春杪興蹉跎。
亭館依游好，雲天氣候和。
江山秀色遠，桃李綠陰多。
燕熟巢仍補，鶯新語尚訛。
逕深無過轍，門閴可張羅。
雨漬苔錢積，風旋柳絮渦。
落花衝蟻陣，側葉露蜂窠。
朝霧開如掃，晴絲蕩不梭。
鳴禽多了了，舞蝶並傞傞。
物意良俱得，人情亦自阿。
軒窗資坐嘯，杖履起行歌。
屋角鶱飛翼，簾旌動翠波。
畫圖連璧带，香穗接庭蘿。
筆穎牽詩癖，茶槍戰睡魔。
清談屢揮麈，酣飲必空螺。
語射憐當鵠，論書憶換鵝。
九霄明日月，萬國富山河。
輕减中原役，韜藏絕塞戈。
壯猶攄闊略，嵬論闢么麽。
束帛丘園走，封軺驛傳過。
拔才方迅疾，飬拙且婆娑。
鳬鶴形難壹，鷦鵬好自頗。
痔醫榮足賤，墦乞詐宜訶。
投步安夷坦，存心謝揣摩。
勢窮嗟屈賈，道樂慕淵軻。
豹隱潛加澤，牛山戒執柯。
忘非羞搏虎，招議畏鳴鼉。
末宦難縈束，高懷固岌峨。
踏青筵已曠，鑷白鏡慵磨。
聊作逍遥詠，君其謂我何。
春遊
作者：韋驤
朝代：宋

春遊是處接紛華，寒食風光日欲斜。
柳拂畫橋嘶玉勒，草綿香陌度金車。
雲邊蹴鞠聲相遠，花外鞦韆影半遮。
莫羡少年多意思，隨時行樂自無涯。
春陰
作者：韋驤
朝代：宋

雲靄結青冥，成陰重復輕。
雖知飬春色，終是慘人情。
索莫初花態，躊躇去雁聲。
芳時不宜忽，紫陌待暄晴。
昨日以事不得陪赴和甫學士之召
作者：韋驤
朝代：宋

藩侯遣亊風霆疾，御史高談宇宙寛。
千里幾年成遠别，一樽相對盡清懽。
知無紅袖翻新曲，想有琱弓敵暮寒。
塵跡鉤牽違燕集，坐追佳興入毫端。
昨日輒以鄙句奉謝重辱長篇爲貺再藉來韻和答次韻
作者：韋驤
朝代：宋

屋梁曉影初日暾，銀潢下沃崑岡焚。
鐵騎騰突方追奔，璵璠入水體自温。
翩翩夢翼飛天門，異香氣力能返魂。
真珠傾寫琉璃盆，青銅古鏡磨塵昏。
知音聽鳳裁龍孫，重然寶劍垂荒墳。
扶搖九萬觀化鯤，君詩體格能並存。
大言軟語清兼渾，搜索物象窮乾坤。
瓊牋碾出花無根，字字馥郁如芳蓀。
至寶無價難輕論，洪波蕩縱長鯨吞。
元化運轉通崑崙，探頤不見雕鐫痕。
胡爲及我窮陋門，守護固乏育與賁。
美材誰薦爲犧樽，羃之疏布飾以琨，致用清廟非常恩。
昨暮會飲慶甫署觀女真花因求一二諾以厥明至期不至遂戲成一首
作者：韋驤
朝代：宋

見許黎明和露翦，日高何事尚稽期。
也知更欲延賓履，次第開時固未遲。
晚晴
作者：韋驤
朝代：宋

積雨鎖山城，幡然喜晚晴。
園林變新綠，溝澮有餘聲。
日色間何闊，雲陰否已傾。
無才希杜賦，短句且紓情。
晚洲嶺
作者：韋驤
朝代：宋

行行晚洲嶺，高若離人寰。
肩輿薄層霄，身在杳靄間。
朝天及青泥，誰謂蜀道難。
豈如茲峻陟，不類羊腸盤。
斗上五千尺，步步須躋攀。
隆冬猶汗浃，睥睨唯心寒。
旁霑宿雲潤，下視飛鳥閒。
恍如陶公夢，插翼衝天關。
潛慕漢忠臣，叱馭毋盤桓。
古語固有之，酖毒比宴安。
君恩思未報，何敢惮險艱。
臨風一長吟，所嘆兩鬢斑。
暑雨言懷和潘倅十八韻
作者：韋驤
朝代：宋

暑雨應時至，年來民氣和。
池塘假灔澦，畎畝小滹沱。
跧縮栖梁燕，淋浪貼水荷。
一番新滌垢，何處不盈科。
旦市猶無蹟，寒門愈可羅。
庭柯均見濯，簷溜獨成波。
獵子愁收弋，田翁喜荷蓑。
蜂衙忘刻候，蛙吹恣吟哦。
篋恨書生蠧，場憂麥化蛾。
凉風颯以度，清興迥然多。
公退書帷寂，詩餘道服拖。
雖非侔擊玉，僅可比鳴鼉。
屢促低弦軫，頻傾濁酒蠡。
自存惟浩氣，兼養類菁莪。
衣葛疏仍補，羮藜淡不鹺。
百瓴舒足力，六字習心呵。
未有焚魚興，寧爲扣角歌。
茲辰拜高詠，適足慰蹉跎。
暮夜還家得清叟所留二詩因以謝
作者：韋驤
朝代：宋

暑雲結雨殊蒸鬰，騎馬天街塵土沕。
汗漬巾冠溜墨珠，兩目昏眵睛忽忽。
入門下馬意歘紓，一派清風偶飄拂。
豁然自喜方自疑，短軸碧牋僮捧出。
開卷知爲清叟詩，濯熱蠲煩一何疾。
清叟之詩豪且麗，筆力滂葩少儔匹。
上篇首吟東府西壁之畫竹，彷彿龍孫見奇質。
繼言手植湘川斑，一一琅玕露蕭瑟。
次篇追憶錢塘西湖之荷花，十里紅香夢難必。
形容摸寫極纖妙，造物無心爲之屈。
繄余何幸併獲觀，冰飲玉壺清澈骨。
須臾狂霔轟雷車，至寶似難安陋室。
欲還却記古人言，在處護藏宜有物。
且攄鄙思酢所貽，無以續貂還見詰。
暮春對景書懷
作者：韋驤
朝代：宋

一番新雨洗樓臺，何處紅芳不爛開。
春色漸隨流水去，薫風還入弄琴来。
梁巢戢戢鳴雛燕，林葉陰陰覆老梅。
遇景乘時須自適，江頭每到日西迴。
曉出候按察
作者：韋驤
朝代：宋

未曉驅車出，炎蒸畏日高。
蒼茫侵霧氣，隱約聽雞號。
流滯還尸祿，奔馳敢嘆勞。
苦吟随處有，未始廢陶陶。
曉坐
作者：韋驤
朝代：宋

曉鼓韸韸日欲升，寒廳危坐對前楹。
霜威著樹瓊瑤色，雁陣横空風雨聲。
自喜優游服王事，那嗟寂寞滯山城。
栖栖院吏公衙退，却就書帷萬慮清。
曉起
作者：韋驤
朝代：宋

落月光微暝靄收，一軒瀟灑旅懷幽。
湘君山外波濤曉，麋子城邊草木秋。
俗吏區區易情倦，古人皦皦志空求。
且希月廩從官給，仰事孤親潔膳羞。
曉離楊梅驛
作者：韋驤
朝代：宋

長坡峻阪足崎嶇，曉出楊梅古驛孤。
山腹带雲如曳練，稻梢垂露欲流珠。
穿籬鴨脚深深碧，近水雞冠小小株。
行役雖勞遇佳境，且将幽句慰瘏痡。
曉雨離銅山驛
作者：韋驤
朝代：宋

北風吹雲頑不散，山雨蕭蕭夜将旦。
起來勉強著征衣，索馬躊躇就途晏。
岡泥漸滑沮遄邁，林靄正濃迷遠盼。
旅懷慘鬰亦所宜，安得秋陽露霄漢。
曉霽歸邑
作者：韋驤
朝代：宋

夜枕輕寒睡思衰，遲明方霽促歸來。
車徒雖患泥行蹇，林麓還逢秀色迴。
山雨定非天意足，溪雲應爲主人開。
野花零亂春禽閙，此興何如鼓吹陪。
書西縣壁
作者：韋驤
朝代：宋

判袂知非遠，馳軺約屢經。
猶於暮雲底，回首漢皋亭。
曹子方静常庵
作者：韋驤
朝代：宋

愛君新作静常庵，况是佳名繼鄭南。
晝坐不知人擾擾，夜存長保氣酣酣。
寓言記述睎莊叟，復命棲時慕老聃。
標榜粲然輝衆目，幾何立懦與廉貪。
月巖
作者：韋驤
朝代：宋

一等造化功，此巖以異絕。
其高僅齊雲，中空杳如月。
如月月不圓，望之光芒全。
何人植蒼桂，婆娑亦相緣。
凡物偶有象，愛好獨難偏。
強名雖自人，所得重天然。
詩人衒巧思，或比蝕與弦。
由來假借中，奚必加鑽研。
望
作者：韋驤
朝代：宋

木落望始遠，陰沈其奈何。
遥山雲四閉，飛雪兩相和。
天慘景愈短，樓高寒更多。
凝然空引睇，鴻鵠不知過。
望崖上遺構
作者：韋驤
朝代：宋

萬仞蒼崖聳碧空，誰爲危室撼雲中。
雙扉虚闢無人到，疑是飛仙逞妙工。
望方巖
作者：韋驤
朝代：宋

路過方巖未及遊，肩輿回首興難收。
野桃带日遙相笑，笑我山情不自由。
木芙蓉詞
作者：韋驤
朝代：宋

木芙蓉，墻頭淺淺紅。
秋林枝葉十九空，獨此蓶扈當秋風。
秋風無意開俗眼，俗眼不開須在儂。
接䍦斜欹勿嫌重，滿篸何恤驚兒童。
豈必黄金菊，難辜白玉鐘。
李白祠堂
作者：韋驤
朝代：宋

祠宇前臨姑熟溪，溪流湛湛清無泥。
春來秋去幾百載，朝雲夜月長相繄。
堂間畫像冰玉質，高風爽氣何凄凄。
文章光燄本萬丈，來此寂寞由讒擠。
當時放蕩沉清骨，因有聲名不漂没。
莫論楚屈與吴胥，誰有高才追彷彿。
村落
作者：韋驤
朝代：宋

輕寒切切戰春陽，村落人家意自遑。
老婦畫眉窺止水，癡兒曝背坐頹墻。
牛歸小徑蹄痕疊，犬吠空山響答長。
夏賦未來秋賦了，片時優佚勝膏梁。
杜鵑
作者：韋驤
朝代：宋

杜鵑叫林表，曉窗色初分。
却憶動鄉思，去年江外聞。
東庵院
作者：韋驤
朝代：宋

聞說東庵在廬岳，浮屠百數獨無雙。
堂陰翠色連危嶂，門外清光挹大江。
怪石巑岏坐龍虎，老松突兀樹旌幢。
何時得對幽佳趣，擺脱塵襟酒滿缸。
板石驛
作者：韋驤
朝代：宋

童山皆戴石，淺水屢縈村。
路接猿猱險，雲兼瘴霧昏。
披榛投舍館，藉草展行樽。
吏役身無定，天涯一斷魂。
枇杷
作者：韋驤
朝代：宋

美種盛東南，園林十二三。
金丸方磊落，瓊液正包含。
採熟鳴禽怨，餐多稚子貪。
豈須江國重，天下嗜柔甘。
林沼春歸後
作者：韋驤
朝代：宋

林沼春歸後，幽芳日益添。
芭蕉翠羽扇，蘆筍碧牙籤。
薄靄籠夷逕，微波蕩曲簷。
主人山野性，杖屨此無厭。
柵山驛早起
作者：韋驤
朝代：宋

柵山孤驛夜寒清，襆被㸐柴坐遲明。
行旆動時紅日上，肩舁經處白雲生。
連峰峭怪濃鋪翠，流水盤紆數送聲。
自喜區區王事外，縱觀佳境有餘情。
栩栩亭
作者：韋驤
朝代：宋

碧崖高處築遺基，締構岧然得所依。
境趣似仙探絕跡，登臨如夢悟輕飛。
路穿幽谷雲霞密，勢接豐山草木稀。
欲識主公題榜意，不容紛擾累忘機。
桔橰
作者：韋驤
朝代：宋

露井無窮惠，機心在桔橰。
淺深皆應取，俯仰不爲勞。
固免羸瓶悔，全勝短綆操。
如何翻鄙笑，抱甕自孤高。
椶花
作者：韋驤
朝代：宋

葉落不隨羣，花開亦趁春。
初包蓮蕊白，半折粟文皴。
蜂蝶遥相笑，兒童冷不親。
華丹君勿責，勁直在吾身。
楊內翰讀書堂
作者：韋驤
朝代：宋

無爲山色參天碧，翰林舊隱多遺跡。
跨鶴凌風去幾年，獨有文章光翕赩。
構堂續志廣所存，善矣鴒原足餘力。
清白永随風月久，形容杳與塵埃隔。
伊爾歘憶四紀前，曾躡雲梯附鵬翼。
此堂坐想不獲登，謾寄長言勒巖石。
榴花
作者：韋驤
朝代：宋

本根樹立宜堅厚，韡韡佳花號石榴。
丹赤終能盡敷吐，馨香何必事飄浮。
晴光照處火欲烈，雨氣凝時血不流。
莫怨春風施力晚，天教美實冠清秋。
横翠亭
作者：韋驤
朝代：宋

勝概本天成，增營智亦精。
何年丹檻敞，終日碧山横。
青靄飄來薄，澄江瀉去明。
官居況相邇，杖屨不勝情。
檢覆雞啼源還虎峰
作者：韋驤
朝代：宋

到此崎嶇力已疲，肩舁西去更乘危。
始知不及閒人好，避險從安任所之。
權東陽既久求歸武川上守倅·沈倅
作者：韋驤
朝代：宋

星火州符氣勢豪，敢辭承乏賦賢勞。
設施每恐無能及，曠責還憂不可逃。
捕鼠孰淹睎驥足，解牛難任割雞刀。
願令樗散歸閒邑，更使潛心緣飾高。
權東陽既久求歸武川上守倅·章守
作者：韋驤
朝代：宋

劇邑虛官偶承乏，字民何術慰林林。
文翁化被雖無事，巫馬才慳懼不任。
樽俎弗踰宗祝計，牛羊自守乘田心。
願歸山邑逃瘝曠，養拙寒儒荷賜深。
次夕宿省再用前韻呈同舍
作者：韋驤
朝代：宋

凛烈寒威著寢衣，中臺獨宿夜分時。
郎潛已嘆斑馮鬢，幼學空思下董帷。
直舍孤燈生暈淺，禁垣清漏送聲遲。
何年追語今宵事，笑向江湖理釣絲。
次韻周開祖清明會景之作
作者：韋驤
朝代：宋

難并四者重良辰，寒食風光澤國春。
日滉湖光千頃綠，煙披汀柳萬條新。
鈴齋投隙登臨好，吟筆裁篇氣格淳。
顧我不能酬絕唱，聊将鄙句慰邦人。
次韻和公舒太守長至遊水南僧寺
作者：韋驤
朝代：宋

紛華盛麗已心灰，蠟履尋山尚喜陪。
聊藉琴樽樂清景，全勝車馬冒黄埃。
年登况畢三時務，陽復仍忻七日來。
更愛啟予傳秀句，使君詩筆富天才。
次韻和同時到院
作者：韋驤
朝代：宋

各沿臺檄會平番，萍水金谿隔萬山。
兩處相期仗官驛，一時交際到江關。
如何遠趾符同甚，豈是誠心吻合間。
案牘牽仍毋易視，囚情未得莫優閒。
次韻和同遊溪北竹園
作者：韋驤
朝代：宋

追攀却憶謫仙詩，曾向東城倒接䍦。
此日清遊非痛飲，一時幽趣有枯棋。
鳥聲似逐新陽囀，竹色如便晚景遲。
勝概佳辰莫輕寘，看看召節動歸期。
次韻和孫世則以詩送别
作者：韋驤
朝代：宋

解印踰旬君已知，新詩相寄重相違。
由來從宦無期定，不得同時受代歸。
攬轡益嗟賢誼遠，異鄉况是故人稀。
宜春臺外空回首，獨整區區倦翼飛。
次韻和聶充甫冬曉初起
作者：韋驤
朝代：宋

霜月孤光在，寒雞一唱催。
晨興衣未煖，夜誦帙猶開。
鄉夢還千里，愁腸過九回。
浚明何所立，緹室又飛灰。
次韻和鄧德夫再和書懷别用三十韻
作者：韋驤
朝代：宋

飛文侔羽檄，執議有金科。
于役同之贛，夫君僅自鄱。
相逢多所樂，末禮去其苛。
魚詠蒸然罩，材忻茂者莪。
窮姦摧狡穴，辨枉愈綿痾。
日食餚幾變，宵憂寐欲吪。
恤冤防夏旱，驅害逐春儺。
覈實當由已，指蹤奚自他。
囚衣應足蝨，吏案已勝駝。
居似蛇存蟄，歸如繭化蛾。
險途須屢叱，行旅勿輕呵。
白雪風中絮，青錢水上荷。
佳辰憐爽曠，秀句好彫瑳。
束卷儒風舊，嚴裝武貎番。
分岐茲泮渙，迴首則猗那。
蟻酒慵爲酌，藜羮糝不鹺。
輕遺逸士帽，倒踏謫仙靴。
恍忽東西驛，躊躇上下波。
嚶鳴忻得侣，妖艷况方瘥。
引脰鄰于鶴，離腸迥若沱。
版徒猶相武，筆吏解封酇。
易失時兼勢，難淹軸與薖。
莘耕方釋耒，磻釣亦收蓑。
勉力攀翔鳳，何心躍遁騾。
養軀宜氣適，乘興且顔酡。
淡泊延詩伯，伊優遠舞娥。
加功草封岱，著意弔沉羅。
即是金扉對，無辭墨綬拖。
仳違臨晚蘀，聲問約新禾。
何日瞻天馭，同聽白玉珂。
次韻和陳圖南見喜權金部
作者：韋驤
朝代：宋

綠槐經午轉庭陰，投隙相過省闥深。
且喜清談共揮麈，莫嗟白髪各盈簪。
鄰曹暫幸聯官樂，兼局那辭冗事侵。
更辱高吟叙情舊，侑歡何必濁醪斟。
次韻和顔令見寄
作者：韋驤
朝代：宋

再來東白日無休，剸割唯憂或滯留。
滿眼煙塵真可厭，幸而涵碧見清秋。
次韻德夫推院有感
作者：韋驤
朝代：宋

薄宦予嗟少定蹤，賢勞君歎久西東。
相從山國春多雨，共憶公園花已叢。
酒約倒杯忻有伴，詩尋險韻懼無功。
勤乘閒隙酬清興，便與分襟櫂短篷。
次韻推官東庵
作者：韋驤
朝代：宋

紫竹交陰處，微行接小軒。
轆轤聲在井，薜荔翠依垣。
自有山林趣，何妨鳥雀喧。
公餘聊宴坐，方寸得澄源。
次韻楊久中将試進士
作者：韋驤
朝代：宋

雙扉盡日關，舊觀恍然還。
進士將紛集，經生且暫閒。
較材歸俊傑，兀坐屬疏頑。
遠想駒空谷，移文愧北山。
次韻社日且以善謔
作者：韋驤
朝代：宋

社日江南眼屢經，春天嶠北寄春城。
雙飛海燕知時節，半醉田翁舞泰平。
謾把杯盤爲小飲，頻催案牘况垂成。
却思廉割東方朔，歸遺那無動旅情。
次韻答和叔見招茅庵弈棋
作者：韋驤
朝代：宋

豈弟移風州事稀，何妨退食自逶迤。
新陽來復茅庵暖，喜奉高篇促對棋。
次韻答所和
作者：韋驤
朝代：宋

蒼茫雲水度淮城，檣影聯聯注羽旌。
汴泗幸隨行舸末，瀟湘况重故人情。
晨征共濟襟懷豁，夜泊交談氣味清。
應有高篇思宛句，可無美酎繼烏程。
正月二日飲茂宗官舍一首
作者：韋驤
朝代：宋

然燈數百照青樽，香穗縈回酒半醺。
却怪預爲元夕態，撩人鄉思亂紛紛。
步雲亭
作者：韋驤
朝代：宋

官居瀟灑並城壖，城上危亭勢屹然。
庨豁四簷通日月，回環千里見山川。
凌虛迥絕尋常地，据要追吟尺五天。
莫訝白雲隨步起，望中祠宇指梅仙。
武夷游仙詠
作者：韋驤
朝代：宋

崔嵬倚天蒼翠勻，羅列百里清無塵。
氣象不與凡山鈞，舉目已訝非前聞。
悠悠官道行溪濱，不陟峻險仙源分。
穿松度竹微荆榛，古觀壮麗依嶙峋。
道人鶴氅烏紗巾，引我舉棹來長津。
横灘激浪花如銀，舟子敏捷妙入神。
縈紆逆泝山之根，兩壁萬仞干青雲。
如庵如室如倉囷，奇蹤怪状何紛紛。
仰觀持久頭酸辛，開蓬偃卧望始真。
遺機斷脱罏不燻，漆棺不朽藏何身。
雞窠亂草宛若新，舟航六七排魚鱗。
半入崖厂誰施陳，輒疑構置因昔人。
留此詭異矜常倫，却看危峭無攀捫。
下插萬丈深潭淪，雖有智力何由伸。
此莫謾詰徒自勤，手披舊記煩咨詢。
逖想會仙奚所存，兩峰最大勢最尊。
當時曾集三千賓，幔亭鋪設紫雲茵。
酒味醇潔餚羞珍，鳳兒荷香藝絕羣。
賓雲奏徹更幾春，飲散祇以夸曾孫。
神仙渺茫難重論，此會此語相傳云。
儼然遺跡尚不冺，嚴祠唯奉武夷君。
潛有惠澤均斯民，我遊自午至夕醺。
目力所能纔逡巡，長言記錄濡毫頻。
師仙術異非所欣，但悵勝概無緣鄰。
武龍道中
作者：韋驤
朝代：宋

四十年前前進士，三千里外外官人。
手提邦憲平冤抑，敢不公心報大鈞。
歸興
作者：韋驤
朝代：宋

船頭破浪疾如雲，船上篙工勇力分。
行色縱無笳鼓競，歸心急在旨甘勤。
遠山偶向斜陽見，幽雁偏從半夜聞。
安得巨觥爲大飲，亂澆鄉思作醺醺。
殘春·其一
作者：韋驤
朝代：宋

家近西湖日往還，恬然不覺到春闌。
水邊花發華丹盡，水面清光終未殘。
殘春·其二
作者：韋驤
朝代：宋

休王其如各有時，開榮方徧又春歸。
東君憂在陽功乏，多少閒雲天上飛。
殘燈
作者：韋驤
朝代：宋

寒窗夜将艾，一點映蕭蕭。
燄向雞聲短，花随蝶夢凋。
何須惜餘照，且喜近清朝。
老婢不知此，荆釵屢屢挑。
水碓
作者：韋驤
朝代：宋

杵臼功能自古施，更堪引水代人爲。
誰知滿溢傾欹處，却是臨機效力時。
水精筆架
作者：韋驤
朝代：宋

璞琢窮工巧，書帷適用高。
得鄰輝寶墨，棲跡卧文毫。
匪月光長在，非冰暑自逃。
千金不論直，一字若爲褒。
永康徐尉次寄顔令詩韻見寄因以前韻酬答
作者：韋驤
朝代：宋

柅車爲别始中秋，遽見霜朝愛景浮。
自愧馬期無少暇，祗應梅福有清遊。
殷勤好句能相寄，哦咏幽齋豈便休。
此段情懷何所似，月明更上庾公楼。
求陳和叔草書千文
作者：韋驤
朝代：宋

伯英臨池池水黑，世稱草聖真無敵。
逸少奇蹤昔所珍，曾爲換鵝書道德。
晚有張顛尤怪偉，意自公孫劍中得。
由來傳播千百年，筆法至今爲準的。
近時此學雖彫零，妙絕何嘗虛賞識。
唯公氣格出天然，揮掃能兼古人蹟。
縱如烟海魚龍遊，俊若秋天鷹隼撃。
斡旋舒慘在術內，心通手應難窺測。
曩傳法帖久已寘，安得千文飽矜式。
越溪明楮白於霜，晝永願公飛電墨。
江墩鋪
作者：韋驤
朝代：宋

郊原秋老湛無風，孤坐危亭夕照中。
刈熟人歸荷肩重，嘻嘻笑語話年豐。
汴上榆柳
作者：韋驤
朝代：宋

栽培芟治責官曹，官牒書爲第一勞。
擢幹不知多少樹，施功唯繫萬千艘。
斧斤畏法誰能近，雨露流恩氣轉豪。
今歲河堤新决壞，森然安用拂雲高。
汴上簡陳成伯學士
作者：韋驤
朝代：宋

除書何日到宣城，水驛迢迢引旆旌。
千里謳謡猶在耳，雙溪風月豈忘情。
行庖薦玉淮魚美，坐席浮香楚醴清。
何幸舊遊衰晚者，得隨舟尾共修程。
汴上遇孫楚材
作者：韋驤
朝代：宋

春陰蔽日多飄風，二月凛冽猶窮冬。
馭夫凌兢踏泥凍，旅况索莫填心胸。
淑人邂逅獲交馬，語言浹洽欣相從。
夜投孤驛共清飲，安得復訴瑠璃鍾。
汴河
作者：韋驤
朝代：宋

通濟名渠古到今，當時疏導用功深。
源高直接黄河瀉，流去遥歸碧海潯。
護冢尚存芳草亂，隋舟安在綠楊陰。
年年漕運無窮已，誰謂東南力不任。
汴舟早行二首·其一
作者：韋驤
朝代：宋

隱約短窗明，嘔啞兩櫓聲。
曉寒衾外覺，鄉夢枕中驚。
心喜親闈近，身從宦路輕。
男兒棺未蓋，安可嘆虛生。
汴舟早行二首·其二
作者：韋驤
朝代：宋

容足豈無處，浮名浪自牽。
通宵不安寢，湍水正鳴船。
旅况情何賴，家音遠未傳。
凌晨飛棹急，聊以慰遷延。
泛滁河
作者：韋驤
朝代：宋

十里之間五六灣，行舟終日繞青山。
更爲先後楓林翠，互出東西古屋閒。
酒爲孤斟心易倦，詩非共賦思仍慳。
秋風颯颯吹襟袂，可是無情促鬢斑。
洞庭即事·其一
作者：韋驤
朝代：宋

日車閃閃下山椒，風陣蕭蕭掠柳條。
湖上晚秋天氣爽，樓間極目客魂銷。
湘妃哀怨馮誰聽，楚屈英靈何處招。
竊祿無田歸未得，浪吟當此愧漁樵。
洞庭即事·其二
作者：韋驤
朝代：宋

浪頭卷白去無垠，山面鋪青一色勻。
氣象清雄無處比，情懷跼促此中伸。
欹危釣艇唯堪望，倉猝商帆不用嗔。
顧我遽來非自任，也知牽制爲官身。
洞庭秋四首·其一
作者：韋驤
朝代：宋

洞庭秋旦好，餘霧尚懷山。
日色一竿際，波光萬頃間。
宿商鳴櫓去，夜網得魚還。
佳趣知多少，濡毫恨思慳。
洞庭秋四首·其三
作者：韋驤
朝代：宋

洞庭秋薄暮，日脚返滄溟。
雲氣天涯赤，峰巒水上青。
歸舟來隱隱，夕鳥去冥冥。
鼓瑟音何在，空聞帝子靈。
洞庭秋四首·其二
作者：韋驤
朝代：宋

洞庭秋晝永，氣象坐中分。
浩蕩三江水，蒼茫萬里雲。
君山壓波面，民舍傍城根。
自昔看圖畫，今焉過所聞。
洞庭秋四首·其四
作者：韋驤
朝代：宋

洞庭秋夕爽，皎月瑩長空。
顥氣重湖接，清光四望通。
樓開雲母扇，人在水晶宫。
勝絕無窮景，蕭條萬古同。
海陵按事
作者：韋驤
朝代：宋

小城幽趣遠，海國暮寒多。
委瑣從誰遣，拘攣祗自訶。
庭虚哀度雁，巷閴絕鳴珂。
案牘縈仍外，陳編亦可磨。
海陵逢春
作者：韋驤
朝代：宋

海角春初至，林樊氣未和。
天寒梅發晚，沙近雁飛多。
窗紙疏明玉，簾旌蕩翠波。
旅懷隨日長，索莫不勝歌。
涵碧亭
作者：韋驤
朝代：宋

座隅平地是雲山，爽氣無窮六月寒。
夢得祗知圖未善，不知能畫不能完。
涵碧池
作者：韋驤
朝代：宋

原泉有本養淵渟，更似端人見底清。
竹色山光朝暮在，當知涵碧不虛名。
清明
作者：韋驤
朝代：宋

去歲清明富水濱，今年舊里遘芳辰。
風流蕭灑殊前日，花木依稀似故人。
遊覽不宜辭爛熳，别離還復在逡巡。
暫閒幸可頻吟醉，春色當于我輩親。
清明聞楚歌
作者：韋驤
朝代：宋

彷彿漁陽參鼓撾，依稀江左後庭花。
清明舊俗無佳尚，唯此喧聲雜暮蛙。
清明雨
作者：韋驤
朝代：宋

陰雲散漫與山平，草暗花昏匝古城。
定是天心惡遊放，故将雨脚鎖清明。
誰知静圃無窮極，獨有幽禽不住鳴。
况值清明歸去客，共樽談笑有餘情。
清遠閣
作者：韋驤
朝代：宋

屹然虛閣並蓮宫，似出塵寰擾擾中。
浩蕩乾坤來爽氣，崢嶸欄楯倚晴空。
江奔吳楚流何急，山接岷峨望不窮。
清遠榜題真有意，登臨聊以裕吾衷。
減字木蘭花
作者：韋驤
朝代：宋

人生可意。祗說功名貪富貴。遇景開懷。且盡生前有限杯。韶華幾許。鵜鴂聲殘無覓處。莫自因循。一片花飛減卻春。
減字木蘭花
作者：韋驤
朝代：宋

危樓引望。天氣猶寒花未放。遠思悠悠。芳草何年恨即休。仙蹤何處。此去蓬山多少路。春靄騰騰。更在瑤臺十二層。
減字木蘭花
作者：韋驤
朝代：宋

帝城春媚。綠柳參天花照地。共樂昇平。處處樓臺歌板聲。香輪玉鐙。馳驟芳郊爭選勝。妙舞輕謳。擾亂春風卒未休。
減字木蘭花
作者：韋驤
朝代：宋

金貂貰酒。樂事可為須趁手。且醉青春。白髮何曾饒貴人。鳳笙鼉鼓。況是桃花落紅雨。莫訴觥籌。炊熟黃粱一夢休。
減字木蘭花
作者：韋驤
朝代：宋

雕闌香砌。紅紫妖韶何足計。爭似幽芳。幾朵先春蘸碧塘。玉盤金盞。誰謂花神情有限。綽約仙姿。彷彿江皋解佩時。
減字木蘭花
作者：韋驤
朝代：宋

鸞坡鳳沼。軒冕儻來何足道。存養天真。安用浮名絆此身。勞生逸老。擺脫紛華須是早。解綬眠雲。林下何曾見一人。
渝南九日
作者：韋驤
朝代：宋

草草開筵重九日，區區奉使第三年。
黄花不肯趁時節，薄酒可堪無管弦。
秋雨岷山猶漲水，夕陽巴嶠自生煙。
登高興味空惆悵，萬里鄉關在目前。
溪上桃
作者：韋驤
朝代：宋

數本臨溪岸，春多色更夭。
暗香穿水膩，細蕊入風嬌。
枝卧侵微草，紅繁蔽小橋。
武陵迷客路，與此不相遼。
滁上閒日陰晴聯句
作者：韋驤
朝代：宋

陰晴淮海氣何殊，一昔風光互慘舒。
大塊養春禆造化，繁雲閒日蔽居諸。
暖回沙磧催來雁，寒徹冰池怯上魚。
山色晦明如代謝，花枝涼曝似相於。
朝暾忽蕩川原净，夕翳還籠井落疏。
快適得朋釃醁酒，困眠無興讀殘書。
紅霞灼灼飛琳館，煙靄濛濛襲隼旟。
定與物情均燥濕，殆非星好有盈虚。
連空雪意迷高柳，遶舍陽和坼嫩蔬。
林外昏鴉啼野盡，城頭新月上簾初。
滕龍圖挽詞
作者：韋驤
朝代：宋

踐歷清華四十年，老成忽逐逝波遷。
鹽梅未展和羮效，裘带終淹分閫權。
忠義長爲古人比，功名固有史臣傳。
不材曾附風雷末，遠寓哀辭倍泫然。
瀑泉
作者：韋驤
朝代：宋

堂堂一道出山腰，色似垂縑響似潮。
何必枕流圖洗耳，坐觀已覺俗塵消。
火筯
作者：韋驤
朝代：宋

勁直不容偏，纖纖體並圓。
附炎非曲致，執熱藉雙全。
熾炭隨方減，寒灰應手然。
洪爐在調適，持此以爲權。
無脚橋
作者：韋驤
朝代：宋

枘鑿關連壯，横空不可搖。
激波無雁齒，跨岸只虹腰。
改制千年取，傾舟衆患消。
乘輿濟人者，爲惠固相遼。
燈花
作者：韋驤
朝代：宋

燁燁銀檠上，開榮歘爾新。
芳心唯報喜，艷色不關春。
翠幕障風稳，蘭膏借潤頻。
屢占皆取驗，始信有花神。
爛石
作者：韋驤
朝代：宋

嵌巖爛石聳溪灣，峻削陶人手不閒。
落在深郊猶及此，斧斤何必嘆牛山。
牙城話别口占
作者：韋驤
朝代：宋

移節名藩去有期，牙城重上思依依。
落花也似人情戀，撲袂飄香不浪飛。
狄公祠
作者：韋驤
朝代：宋

數間冷屋蒼山觜，忠孝功名萬載師。
曲俗佞神惟畏禍，停舟祗謁小姑祠。
獨登臨清閣
作者：韋驤
朝代：宋

揚揚何處一逍遥，朱閣臨清興味高。
翠靄相連結春態，澄光下視鑑秋毫。
綠楊静舞腰初困，白鳥閒栖目不逃。
獨到獨歸俱有意，暫期塵土落祇裯。
玉枕驛
作者：韋驤
朝代：宋

嵬然峭壁入青雲，玉枕光輝絕世塵。
豈是羣仙露奇跡，故將珍玩感途人。
琅山聽竇山人琴
作者：韋驤
朝代：宋

秋深危閣氣凄清，來聽先生促軫聲。
一曲寫成君子操，七弦傳盡古人情。
游雲簷外如将合，幽鳥枝間不敢鳴。
未省琴心在何處，高山流水對前楹。
琅邪三十二詠·了了堂
作者：韋驤
朝代：宋

了了還未了，都忘了始真。
登堂知此意，方悟死前身。
琅邪三十二詠·净鏡亭
作者：韋驤
朝代：宋

路轉翬簷出，山迴秀氣多。
亭名不須看，對鏡已如何。
琅邪三十二詠·千佛塔
作者：韋驤
朝代：宋

礲石施丹雘，凌雲勢亦孤。
如何千種相，併在一浮圖。
琅邪三十二詠·大曆井
作者：韋驤
朝代：宋

竹裏藏深井，欄鐫大曆春。
不知開鑿後，幾過鍊丹人。
琅邪三十二詠·寂樂亭
作者：韋驤
朝代：宋

踏石穿林去，披雲就坐來。
禪翁寂樂地，猿鳥肯相猜。
琅邪三十二詠·庶子泉
作者：韋驤
朝代：宋

宫相湮淪久，兹泉日夜生。
泉存人不見，空復著虛名。
琅邪三十二詠·御書閣
作者：韋驤
朝代：宋

岌岌淩霄漢，風傳寶閣香。
三朝神翰在，奎壁夜交光。
琅邪三十二詠·招隱堂
作者：韋驤
朝代：宋

小蹊回石角，締構倚山腰。
一片幽棲地，誰令便可招。
琅邪三十二詠·曉光亭
作者：韋驤
朝代：宋

東面雙峰缺，遐瞻萬里平。
朝朝滄海日，先向此中明。
琅邪三十二詠·會峰亭
作者：韋驤
朝代：宋

勝概當衝要，回環擁翠巒。
煙雲藏不得，如在掌中看。
琅邪三十二詠·望日臺
作者：韋驤
朝代：宋

曾有長安客，題爲望日臺。
樵蘇人不測，到此亦裴回。
琅邪三十二詠·東峰亭
作者：韋驤
朝代：宋

山中時節早，地勢近春華。
歲歲東風至，先看傍砌花。
琅邪三十二詠·歸雲洞
作者：韋驤
朝代：宋

石洞何年有，名傳事或非。
那知爲雨後，却向此中歸。
琅邪三十二詠·法華池
作者：韋驤
朝代：宋

會峰亭下路，斜带法華池。
不待觀池水，塵迷已頓離。
琅邪三十二詠·清風亭
作者：韋驤
朝代：宋

松竹繁陰滿，峰巒秀色并。
暑風從此度，别是一般清。
琅邪三十二詠·班春亭
作者：韋驤
朝代：宋

雲木氣氤氲，風光日日新。
豐謡隨五馬，來此聽班春。
琅邪三十二詠·琅邪山
作者：韋驤
朝代：宋

晉王曾此隱，釋子住何年。
泉石無今古，圖經有後先。
琅邪三十二詠·琅邪山門
作者：韋驤
朝代：宋

雙鶴栖華表，仙山自此通。
雲霞自扃鎖，塵土若爲攻。
琅邪三十二詠·白雲亭
作者：韋驤
朝代：宋

路作兩岐分，亭多聚白雲。
無心本無戀，於此尙紛紛。
琅邪三十二詠·白龍泉
作者：韋驤
朝代：宋

殿角滀泓澄，源高登地靈。
老僧來洗鉢，不畏白龍腥。
琅邪三十二詠·石屏風
作者：韋驤
朝代：宋

造化非無意，都如圖畫中。
猶嫌未奇怪，更出石屏風。
琅邪三十二詠·石庵
作者：韋驤
朝代：宋

不獨烟霞窟，天然石作庵。
坐禪遺跡在，巖溜自香甘。
琅邪三十二詠·石流渠
作者：韋驤
朝代：宋

鑿渠疏白石，繞檻走清泉。
不爲流觴醉，來當滌萬緣。
琅邪三十二詠·翠微亭
作者：韋驤
朝代：宋

謝屐低前齒，登臨勢漸雄。
嵐光動衣袂，知在翠微中。
琅邪三十二詠·薛老橋
作者：韋驤
朝代：宋

流泉渟處闊，跨石石橋横。
題柱無蹤跡，茫然薛老名。
琅邪三十二詠·迴馬嶺
作者：韋驤
朝代：宋

有意尋幽勝，躋攀固所懷。
如今嶺路稳，鞍馬不須迴。
琅邪三十二詠·遜泉
作者：韋驤
朝代：宋

兩竇涓涓瀉，無何後却前。
誰能來酌飲，迴意學相先。
琅邪三十二詠·酴醾軒
作者：韋驤
朝代：宋

詰曲小軒斜，酴醾一架遮。
春風零落後，渾似雨天花。
琅邪三十二詠·醉翁亭
作者：韋驤
朝代：宋

醉翁雖已沒，遺構在山阿。
不比陶潛石，清時樂自多。
琅邪三十二詠·長松逕
作者：韋驤
朝代：宋

十里開幽逕，松陰互蔽虧。
山翁心亦侈，步幛用青絲。
琅邪三十二詠·開化寺
作者：韋驤
朝代：宋

架巘及依崖，軒窗次第開。
等爲方外客，於此更清懷。
琅邪三十二詠·陽冰篆
作者：韋驤
朝代：宋

筆力真奇偉，磨崖幾百年。
勿嫌人貴耳，此學世無傳。
用别韻再和
作者：韋驤
朝代：宋

岱嶽參天十八盤，當年旌旆許追攀。
兹遊况近重陽節，何幸還陪一日閒。
陟巘舍車登岌岌，愛泉持酒聽潺潺。
玉堂健筆成高詠，欲和臨池恨思慳。
田叔
作者：韋驤
朝代：宋

冒死隨敖衣赭衣，當時蹤跡已幾希。
忠哉相魯扶君過，不使民情向我歸。
申園席上口占
作者：韋驤
朝代：宋

涼秋池館燕閒身，密席榮驩主與賓。
白日神仙分兩榜，青雲兄弟占三人。
東籬瀟灑黄花好，北海風流淥酒醇。
投轄更須防壤坐，夜深共醉月精神。
留别張樞言龍圖二首·其一
作者：韋驤
朝代：宋

夔臯事業久聲華，尚鬰謀猷世所嗟。
專閫收功全整暇，偃藩從請示優嘉。
高談聳服三千客，和氣融怡十萬家。
不日九天飛詔下，行看騕褭蹴堤沙。
留别張樞言龍圖二首·其二
作者：韋驤
朝代：宋

政成西蜀肆高懷，乞得東吳盛府開。
千里慘舒都在手，百城趨禀孰爲才。
恩寛疲瘵精神健，威懾姦憸膽氣摧。
下客拳拳唯慕誼，欲違旌戟更徘徊。
留題南劍州延平閣
作者：韋驤
朝代：宋

危閣横空待勝遊，登臨盡道冠南州。
面分列嶂環羣秀，坐看雙溪會一流。
斜納朝暉長易旦，逆消暑氣每先秋。
更傳寶劍深潭近，半夜寒光射斗牛。
留題忠州豐都景德觀
作者：韋驤
朝代：宋

豐都縣北岷江側，古觀峥嶸耀金碧。
層巒秀拔異羣山，喬木侵雲競千尺。
二仙去久丹竈冷，空載遺文在碑刻。
俗士紛紛徒嘆嗟，曾有何人繼真跡。
留題龍地巖
作者：韋驤
朝代：宋

應龍何日躍天衢，不識還思舊隱無。
見說至今遺惠在，每興雲雨救焦枯。
畫舫泛春偶聯一絕
作者：韋驤
朝代：宋

近郭風光日日新，城頭溪上互尋春。
欲知昨日籃輿客，便是今朝畫舫人。
病目未愈
作者：韋驤
朝代：宋

病目私廬藥足治，茫然盈月尚多眵。
易平本遠風埃路，難愈應緣笋蕨時。
花入書編飛樸樸，星攢簷隙轉纍纍。
古今是否消深慮，視少唯便默以思。
瘦驢嶺
作者：韋驤
朝代：宋

馬瘏前咏閔馳驅，登嶺今朝歉瘦驢。
自是老來情味減，欲圖靡盬可安居。
登樓
作者：韋驤
朝代：宋

邑落皆山水，登樓遠目通。
從容民事外，游息聖經中。
畫餅羞虚譽，持衡尚至公。
此心難語俗，舉袂挹松風。
登欎孤臺·其一
作者：韋驤
朝代：宋

區區倦翼傍旌旄，獨上名臺滯思逃。
章水背流餘派合，崆山前隱獨峰高。
萬家井落氛埃絕，千里喉襟氣象豪。
一見荆川勝侯印，况将佳趣慰塵勞。
登欎孤臺·其二
作者：韋驤
朝代：宋

去年秋宿洞庭湖，今日登臨在欎孤。
兩處風流皆勝絕，一身奔走亦崎嶇。
光搖二水看雲斷，翠滴千山愛日晡。
吏役不容清興足，放船回首望城隅。
登科·其一
作者：韋驤
朝代：宋

先世曾誇尺五天，後來苗裔獨蕭然。
可憐三十三年內，科第唯吾父子傳。
登科·其二
作者：韋驤
朝代：宋

青雲意氣已參差，白髪精神祇自嗤。
喜汝登科年尚少，好攄事業趁明時。
登蓬萊閣
作者：韋驤
朝代：宋

行盡東州到此州，登臨更盡北山頭。
孤城突兀連滄海，三島參差聳暮秋。
廣座下疑鼇負石，危簷遠學蜃爲樓。
蓬萊方丈雖冥邈，高閣今朝亦勝遊。
登齊山
作者：韋驤
朝代：宋

臨岐跋馬向齊山，苒苒烟蘿試一攀。
怪石何年居物表，白雲終日伴僧閒。
氣吞城郭紛囂外，勢接江湖浩蕩間。
况是重陽時節近，紫微前詠好開顔。
白帝祠一絕
作者：韋驤
朝代：宋

瞿塘峽口江聲急，古木陰中白帝祠。
猶有餘靈憑險阻，往來舟楫禱安危。
百堂寺
作者：韋驤
朝代：宋

巍峨江之干，故跡百堂寺。
寺墊徙於旁，遺構十一二。
百堂依巖崖，像貌宛以備。
間雖或彫缺，亦足起敬畏。
江流幾淺深，江木幾榮悴。
舟車日往還，興寢誰復議。
鑪香有餘燼，無乃妄僥覬。
獨歎鐫鑿功，綿歷何所自。
真守侯公輔見留之勤因辭以詩言欲遽往早還之意
作者：韋驤
朝代：宋

洗滌炎蒸夕雨凉，瞥然行役過鄰邦。
旅懷耿耿通秋漏，征舸蕭蕭倚暮江。
禮豆輙辭蘄義許，緒言傾聽祇心降。
莫疑迹以便奔走，雲下孤親雪鬢雙。
睦州千峰榭二首·其一
作者：韋驤
朝代：宋

千峰圍繞自蒼然，古榭凄凉不記年。
搜索舊名逢雅尚，主張佳境有豪篇。
坐凌翠靄羣囂隔，眼入清秋萬狀全。
蕪廢不唯興此地，當知民物盡陶甄。
睦州千峰榭二首·其二
作者：韋驤
朝代：宋

層基突兀倚晴空，碧嶂回環勢複重。
秀色有時侵畫隼，蒼煙盡日臥烏龍。
嚴公灘近增幽概，方叟詩存得舊蹤。
賢守葺遺殊衆好，政閒把酒看千峰。
石井泉
作者：韋驤
朝代：宋

淺淺山下洞，澄澄洞中泉。
泉聲寂無聞，泉色碧於天。
解纓不欲濯，瑩澈殊可憐。
掬飲聊漱甘，顧我心常蠲。
石夫人挽辭
作者：韋驤
朝代：宋

有子任清時，夫人新拂衣。
人生到此樂，天數奈相違。
壼肅風規在，匳閒粉澤微。
雲愁寒壟暮，何處是魂歸。
石室洞
作者：韋驤
朝代：宋

天王峰南石室洞，怪特不與尋常同。
石門巉巖天所鑿，門內夷曠驅車通。
偃然靈穴邃且廣，步履出沒忘西東。
其間異狀多所類，懸乳往往成鼓鍾。
龜頭俯視露巖腹，壽與歲月應無窮。
團團一竅透千尺，天使日月光來容。
洞前佛氏殿閣峻，相直氣象增其雄。
我爲俗吏雖跼蹐，所至安肯遺幽蹤。
金華靈巖著於婺，每越疆境爲遊從。
嘗恨昔年之富川，便道不得尋龜峰。
塵懷不愜十餘載，每見圖畫加忡忡。
去春來此路復過，籃輿暮觸煙靄重。
縱觀雖未盡吾興，聊塞所欲平饑空。
到官萍邑已逾歲，坐擁民事勞顓蒙。
滯祛敝革固用日，佳趣不暇先牢籠。
稱來公餘得茲洞，疏爽爲我開情悰。
金華龜峰雖未及，此地有此爲難逢。
謾拈禿筆寫白石，但記姓字於其中。
卻登凈宇祇獨宿，蒲牢壓旦還撞舂。
歸鞭遽去有餘約，後會結客臨春風。
石懿老大夫生日
作者：韋驤
朝代：宋

萬石風流盛，中秋氣序清。
門弧當日慶，壽琖此時盈。
庭下芝蘭茂，腰間印綬榮。
况高頤養術，龜鶴得長生。
石榻平望七峰山
作者：韋驤
朝代：宋

路過黔江石榻平，七峰奇傑翠崢嶸。
祇應自有神仙宅，肯向人間浪得名。
石櫃閣
作者：韋驤
朝代：宋

一登石櫃閣，載讀石櫃詩。
詩人不可作，詩思清可思。
至今江水流，哀響猶依依。
佳趣想如古，物是惟人非。
孤烟起林坳，夕鳥相與歸。
攬轡復前征，長言解歔欷。
石經老挽辭
作者：韋驤
朝代：宋

已矣九泉歸，嗟君值短期。
胸襟遺草在，孝友闔門悲。
學謝生前用，名多沒後知。
幽冥當自慰，造物本無私。
石都講仲謨挽辭二首·其一
作者：韋驤
朝代：宋

高翮欲騰超，年華忽早彫。
名言在宗室，休譽滿公朝。
卜遠靈輿逝，傷春挽鐸搖。
南明此時路，花草爲蕭條。
石都講仲謨挽辭二首·其二
作者：韋驤
朝代：宋

桂科名舊峻，玉殿對新歸。
異寵行將及，英魂遽巳飛。
貴來年不待，志在命先違。
還葬春山曉，空歌薤露晞。
石鏊
作者：韋驤
朝代：宋

石鏊久已傳，往還迷所自。
下馬詰亭卒，指以水之涘。
徐行即其旁，執钁俟我至。
問其将胡爲，云此久埋秘。
泥沙亦易發，應手可立致。
逡巡肆揮舉，兩鏊露精粹。
青如碧琅玕，光瑩非琢治。
圓模出自然，小大羌有貳。
石根不可窮，名鏊乃以類。
象物固其偶，蕪沒良可喟。
儻非以名求，何以見珍異。
顧我乏高才，爲詩強標識。
石龍
作者：韋驤
朝代：宋

隱隱蒼山壁，蜿蜒此蟄身。
物生多有象，人附即爲神。
頭角千年古，威靈一境伸。
確然難以詰，立馬爲逡巡。
石龜
作者：韋驤
朝代：宋

磨琢成龜智不虛，天然體理盡難如。
世珍未許論荆璞，神跡當曾負洛書。
山澤秘奇西蜀遠，星辰分氣北方餘。
堅完自得靈身計，安用區區免豫且。
示黄彦發歐陽勉甫道舊
作者：韋驤
朝代：宋

浮世難逢故舊併，貢闈風月可忘情。
當年論事皆陳跡，此日評文亦浪名。
荏苒光陰踰一紀，間關志氣話平生。
且將觴詠消閒隙，鵬鷃逍遥理自明。
福州古田天王院撤珠軒
作者：韋驤
朝代：宋

過顙因人激躍成，撤珠取類亦虚名。
偶觀却憶鍾離意，委地當時事獨清。
秋懷
作者：韋驤
朝代：宋

西風瀟灑作輕寒，黄葉樓中強解顔。
畫角幾聲催晚照，亂雲何處是家山。
宦途有立寧辭賤，局事無多豈厭閒。
濁酒一杯休萬慮，長林烟暝暮鴉還。
秋日即事呈同僚
作者：韋驤
朝代：宋

瀟灑臨霜夕，清居守決曹。
嚴城吹角罷，隔壠聽猿號。
警卒持更切，呼囚報鑰牢。
訟庭澄一水，塵事戢千毛。
簷閴蚊雷絕，池虛蛙吹逃。
逍遥静襟慮，抖擻敞袛裯。
樹木彫零盡，星辰氣燄豪。
月微椶影薄，風急雁聲高。
憶昔随羣學，當時髧二髦。
讀書圖皦皦，感古動忉忉。
意趣青雲近，煇光白玉韜。
百錢寧問卜，一釣冀連鼇。
直諒謀相與，回邪欲盡鏖。
自期非幹蠱，幸遇豈屯膏。
翻媿彫文陋，難逢異数褒。
葳蕤從末宦，淟涊著青袍。
斂翅鷹棲臂，垂頭驥伏槽。
安能枉尋尺，猶得飽藜蒿。
但恃心如砥，那矜目察毫。
窮通任甄治，險惡遠波濤。
養浩雖潛孟，折腰誠愧陶。
常咍強蛇足，敢嘆抑牛刀。
衮衮途泥裏，悠悠日月慆。
居然成俗態，何足謂賢勞。
貧賤非無賴，清平况夙遭。
邊隅虛障候，弓矢載鞬櫜。
途易家音數，官閒坐食叨。
人皆譏野僻，我獨固持操。
寂寞幾塵甑，包并或餔糟。
趨時聊勉勉，樂道每囂囂。
肺腑兹尤慰，朋從義不謟。
相逢甚優渥，得興且遊遨。
勝賞當隨地，秋郊况附壕。
山嵠正堪屐，溪曲尚容舠。
莫計空清俸，須令貰濁醪。
菊香分嚼蕊，蟹美共持螯。
談席爭揮麈，詩壇讓擁旄。
縱横新義論，嗣絕舊風騷。
氣鋭千戈立，辭抽萬繭繅。
功名休掛齒，志業本夔臯。
端午雨飲伯英池館
作者：韋驤
朝代：宋

山城重午遭陰晦，謝氏池亭亦自堪。
野色映來歌舞好，炎威消去酒餚甘。
手中菖屑隨杯泛，頭上榴花带雨篸。
且盡主人留客興，明年誰北復誰南。
竹徑
作者：韋驤
朝代：宋

縈紆一道貫檀欒，入翠穿斜步履慳。
俗客也應無暇到，不煩春笋爲遮攔。
答信臣遺詩以失南巖約
作者：韋驤
朝代：宋

閒裏縈仍不自由，馳心空想碧巖秋。
連鑣獨遠朱蹄駿，釃酒還辜綠螘浮。
嗟我數年遺覧歷，屬君一尺更遲留。
定知清興難窮盡，莫便輕迴訪戴舟。
答吕秀才
作者：韋驤
朝代：宋

惻微賙急意雖完，勢力錙銖豈自安。
畎畝君憂家計迫，風波我畏宦途難。
敝衣非不憐原憲，塵甑其如類范丹。
情禮甚勤無以謝，愧将珉石報琅玕。
答宋茂宗詩卷
作者：韋驤
朝代：宋

夔府春殘暫息肩，感君佳遺意飄然。
頓忘巇嶮三千路，爲得風騷五十篇。
山水清音歸老筆，球琳秀氣滿新編。
雖無健句酬來貺，終日吟哦興自全。
答曹子方少年弄篇翰一首
作者：韋驤
朝代：宋

虚堂隱几坐，忽忽若假寐。
颯然清風來，頓爾爽昏思。
新詩執在手，展讀過三四。
初言少年弄篇翰，喜道白髪聊自戲。
次驚老境今且迫，豈甘物役汩其志。
輕視富貴如浮雲，極論窮通鈞一意。
高談念平時，健句存遠記。
請老愧襲常，先期乃吾事。
君年纔知命，耳順予闕二。
自此七星霜，投紱去朝市。
是時取高篇，却託冥鴻寄。
公方處要途，利達沛材智。
見詩當不嗔，猶認舊書字。
其來不待索，應亦念衰瘁。
君年方如我今日，那肯抽簪餌芝术。
庶幾得以警幽情，莫忘采真揮勁筆。
答王晉叔
作者：韋驤
朝代：宋

區區行役臨南浦，忽奉來書墨未乾。
見報新恩移亳社，便疑衰跡近長安。
山危水惡行將免，宦思鄉情日漸寛。
朝夕放船來就别，贈言應許遺琅玕。
答董都官索去年詩債
作者：韋驤
朝代：宋

軫下傳音旨，胸中長忸怩。
如何終日暇，猶負隔年詩。
寡和知聲妙，難抽恨思遲。
殷勤還見趣，荒鄙敢爲辭。
答顔長道見寄
作者：韋驤
朝代：宋

花溪前日還轅處，惆悵高賢又阻陪。
山雨在雲方慘淡，野烟籠水正低徊。
别離輕似風飄絮，遲想多於渴望梅。
胸腹殷勤豈無感，果然緘寄好詩來。
答魯成之兄弟以詩惠牡丹
作者：韋驤
朝代：宋

品冠名園蓋物尤，主人分惠若爲酬。
摘兼殘雨妖嬈甚，将以新詩意義優。
幾樹天香盈翠籠，一欄春色想鴻溝。
滿頭恣插成狂醉，爲恐花神恨暗投。
答魯虞部見寄
作者：韋驤
朝代：宋

鄙才效職便窮僻，忽忽天星殆二周。
繫獄空虛民訟少，倖門堙塞吏心憂。
琴書永日清無際，草樹逢春綠正柔。
驚坐高賓如見顧，幽懽何惜貰貂裘。
算錢鋪
作者：韋驤
朝代：宋

里名勝母曾車止，邑號朝歌墨馭還。
我領漕權來此坐，不惟自哂且赬顔。
簡夫丈昔遺老杜别集而驤以外集當之久而亡去近承多本因以詩請
作者：韋驤
朝代：宋

昔日交傳集外詩，規模雖記舊編遺。
近聞几格多兼副，可賜閒中一解頤。
簡夫丈約遊南巖時以婦翁室會遂渝爽依韻和其來篇
作者：韋驤
朝代：宋

巨源常少怪，第五豈無私。
酒食先爲困，溪山輙負期。
七年思舊賞，隔日誦新詩。
康樂清遊在，隨軒别有時。
紅文莧
作者：韋驤
朝代：宋

色若栖文雉，圓如插綉幢。
春葩應有並，秋卉合無雙。
紅蕉
作者：韋驤
朝代：宋

紅蕉秀南土，對植燕堂陰。
每爲開青眼，唯憐吐赤心。
華丹天賦異，彫瘁歲寒深。
擬奪蘭荃譽，慇懃約共吟。
紫荆花
作者：韋驤
朝代：宋

紫艷暮春庭，少陵詩思清。
老蛟蟠曲幹，丹礦綴繁英。
花譜元無品，春工别有情。
不隨桃李色，俗眼莫相輕。
經望星山
作者：韋驤
朝代：宋

緣崖陟磴勢凌兢，偏坐銀鞍傍險行。
更向望星山上過，捫參方信不虚名。
縣圃刈禾
作者：韋驤
朝代：宋

林下圭田一畝餘，春耕秋斂亦勤渠。
年豐獨喜能鈞衆，月給誰咍薄助吾。
已愧拔葵賢魯相，更羞塵甑誦萊蕪。
字民固合知民事，稼穡艱難坐可圖。
縣齋即事
作者：韋驤
朝代：宋

作邑慚無術，懷民賴有年。
訟筒消不逞，賓席汰非賢。
奉養庭闈穩，論求典冊全。
誰言非吏隱，山水匝城堧。
縣齋即事
作者：韋驤
朝代：宋

比来庭訟少，拙令稱幽潛。
愛日開朝幌，看雲捲畫簾。
澄神烹茗粥，憶古檢書籤。
菽水清多樂，溪山意自恬。
韜光異耕釣，苦志念漁鹽。
驥足空思展，牛刀敢謂淹。
民心久當信，佐局美相兼。
笑傲言祛隘，賡酬韻鬭嚴。
囊錢如未乏，樽酒尚能添。
園笋新成綠，池荷半露尖。
共謀懷坦坦，毋恤遠炎炎。
此興歡無敵，逢人語必箝。
習曹何君屢有引年之語而未暇請今兹官滿解去驤作詩言其榮以壯其志惟僚友不異幸同辭以助之
作者：韋驤
朝代：宋

容容貴富此胡爲，可止能歸即可師。
家住嶺南謀退老，官休江左正其時。
相從祿仕材諸子，得謝鄉閭似者誰。
贏取林泉長日月，爲君潛計樂無涯。
翦刀
作者：韋驤
朝代：宋

一身分二首，一首一銛鋩。
遇物無微細，交鋒即斷傷。
翦齊繄汝鋭，任用在君詳。
大抵便柔脆，毋令過所長。
聞國哀
作者：韋驤
朝代：宋

欲及乾元節，登遐詔忽翻。
萬方鈞疾痛，三紀被仁恩。
氣象河山慘，光華日月昏。
小臣忠未效，飲泣望崑崙。
聞巖起至以詩先寄·其一
作者：韋驤
朝代：宋

寶峰亭下菊鮮鮮，嫵媚秋風似可憐。
欲摘一枝分玉盞，星軺莫惜屢揚鞭。
聞巖起至以詩先寄·其二
作者：韋驤
朝代：宋

公來稅鞅且盤桓，山國蕭條正早寒。
雖缺鸞弦翻妙曲，聊憑螘酒助清懽。
聞新雁
作者：韋驤
朝代：宋

夜堂危坐氣凄清，秋月光中新雁鳴。
出塞不知多少路，穿雲纔聽兩三聲。
歸時行列應如舊，來處風烟合認程。
今夕沙汀好栖息，弋人詭計未能成。
聞潮
作者：韋驤
朝代：宋

錢塘江上吾家近，慣聽秋潮動地鳴。
今日蓬莱于役處，却疑身在故鄉行。
聞胡琴一首
作者：韋驤
朝代：宋

園林雨過秋蕭索，幅巾談笑情方樂。
歘然一抹四朱弦，續續清聲透簾幕。
輕攏慢撚手應心，如出自然非以學。
露蝉凄咽春鶯囀，變化逡巡動寥廊。
審音度曲肅衆聽，歌舞滿堂生寂寞。
自嗟投老飲量衰，一舉爲空金鑿落。
聞詔士呈同僚朱伯英
作者：韋驤
朝代：宋

聖神慮遺士，豪傑思致身。
詔書一飛傳，上下交歡忻。
吾儕職山邑，步局志未伸。
緬想風雲會，廓然忘我勤。
聞詔寄魯成之兄弟
作者：韋驤
朝代：宋

天子需賢慮逸遺，詔書間歲出丹墀。
嗟予衮衮成無狀，羨子飄飄正得時。
能將必先期敵勝，善占當自照心疑。
相将岐路青雲近，莫厭蕭條更下帷。
胡右丞挽詞
作者：韋驤
朝代：宋

右轄辭榮重寄分，却趨召節造天閽。
表儀八座方尊德，悃愊連章乞偃藩。
將見辨嚴離鳳闕，忽傳感疾自鴒原。
公薨不及期頤壽，至理冥冥豈易論。
胡巨源郎中挽詞三首·其一
作者：韋驤
朝代：宋

官榮符列宿，政術妙專城。
未盡平生藴，俄從長夜行。
坦情歸浩蕩，爽氣入清明。
獨有南州俗，空傳遺愛聲。
胡巨源郎中挽詞三首·其三
作者：韋驤
朝代：宋

汲守卧猶治，馮郎髪半華。
冥鴻方避弋，美玉已埋砂。
露濕銘旌重，風隨輓紼斜。
九原無甚恨，嗣子善傳家。
胡巨源郎中挽詞三首·其二
作者：韋驤
朝代：宋

語論常驚座，精神迥照人。
中途多坎壈，久疾遂湮淪。
彷彿朱輪改，裴回畫翣新。
秋風入哀挽，行路亦傷神。
膠水道中逢九日呈温伯舍人
作者：韋驤
朝代：宋

繡衣膚使出東州，九日旌軒不暫留。
固有誠心當倚注，肯緣佳節廢詢求。
馬蹄遠踐天涯路，雁翼横飛海角秋。
安得一樽黄菊酒，代公冰飲過宵休。
臘月十八日乙卯立春丁卯會飲開元呈信道中丞
作者：韋驤
朝代：宋

瀟灑江城雪後天，訪尋幽境就開筵。
數聲晚角催殘照，三日新春入舊年。
鼎坐探題頻擊鉢，杯行度曲有危弦。
莫論俯仰成陳跡，頃刻清歡亦可憐。
臨汀行館十月桃花盛開
作者：韋驤
朝代：宋

十月臨汀氣候譌，桃花零落發林阿。
也知欲趁春風媚，争奈窮州地暖何。
自劍還道中寄同事蘇進之
作者：韋驤
朝代：宋

君寓姑蘇吾舍杭，慣從雲水樂仙鄉。
相逢邂逅趨端禮，同職間關到益昌。
疲俗未肥心所病，故園何在夢偏長。
新陽欲動林泉好，觴詠隨時且自强。
自和
作者：韋驤
朝代：宋

將旦雲天慘，前瞻使旆高。
田翁持火走，山鳥向人號。
自哂折腰久，誰憐負弩勞。
解從歸去樂，空愧不如陶。
自守
作者：韋驤
朝代：宋

薄仕功名未計高，懶隨時輩強譊譊。
推誠本在求諸內，害義何如寡所交。
豈爲初官尋要路，唯憂舊學長心茅。
清貧我樂人毋誚，不獨揚雄解解嘲。
自寶豐鎮移紅蕉於永陽後圃
作者：韋驤
朝代：宋

爲愛紅蕉品格殊，移根千里涉崎嶇。
不知今歲秋陽裏，能有丹心似舊無。
自峽之夔過竹竿山
作者：韋驤
朝代：宋

行路始知難，覆盆千石間。
爲逃人鮓甕，敢憚竹竿山。
晚日羣峰碧，春風兩鬢班。
何時似都護，還度玉門關。
自西水還少憩錦屏山廣壽院
作者：韋驤
朝代：宋

按行迴轡閬城南，登陟崎嶇力不堪。
却坐錦屏休倦跡，暑天冰水沃醺酣。
自郡還寄長道
作者：韋驤
朝代：宋

故歲跼重城，填然思不清。
歸来見春老，何處慰詩情。
顧我幾茅塞，知君已帙盈。
社壇當未廢，舊約可尋盟。
自靈巖回途中寄顔令
作者：韋驤
朝代：宋

吏役誰嬰繞，尋幽得二三。
穿雲離古觀，冒月宿靈巖。
乘興詩何擇，孤遊語自緘。
寄言酬地主，清賞可無慚。
至泗即天長獨歸叙别照鄰
作者：韋驤
朝代：宋

長淮十月北風高，判袂臨津首屡搔。
草草旅裝方攬轡，勤勤别酒更持螯。
扁舟君去良多况，間道子歸豈憚勞。
行矣餘杭期會在，早来江上看寒濤。
至白水驛輟趨文還益昌
作者：韋驤
朝代：宋

輟程趨疾且歸來，莫訝回船在不期。
恐失東園桃李色，一年深悔欲何追。
至節蔣穎叔見召以病不赴
作者：韋驤
朝代：宋

一陽潛復自黄宫，難變霜髯作少容。
方伯以時均宴衎，野人不幸困龍鍾。
望塵修敬慚無及，舉白承懽恨莫供。
但有誠心騰善頌，願隨壽斝祝椿松。
至萬安
作者：韋驤
朝代：宋

西風蕭瑟作秋聲，遠客歸心信水程。
雙石尖尖雙鷺立，一灘渺渺一舟行。
酒杯無侣難成飲，詩句非奇謾寫情。
晚泊沙頭從杖履，故鄉何在眼空明。
至蒼溪
作者：韋驤
朝代：宋

輶軒寒入蒼溪縣，秀句遐追老杜詩。
送客泛舟空往事，過峰來橘似當時。
高材遺興千年在，遠宦覊懷萬里隨。
索筆謾題行館壁，可能閒料後人思。
至西縣走呈巖起
作者：韋驤
朝代：宋

所部雖同邂逅稀，今年差比去年遲。
蓼圖猶憶當時玩，菊酒還陪此日持。
衰鬢已斑烏足嘆，壯心徒在竟何施。
相逢且盡從容興，况是終更欲及期。
致政孫大夫挽詞
作者：韋驤
朝代：宋

榮養如公世所稀，薤歌今日勿深悲。
生封郎位腰金貴，老向仙鄉擁節隨。
積德已酬高閈志，遺蹤何愧北山移。
義方有子聲華重，千古靈丘起後思。
致政孫朝請過故里爲五老之會
作者：韋驤
朝代：宋

榮參天上列星躔，閒向人間作地仙。
故里相逢十華鬢，一時同會五高年。
圖傳略過商山叟，齒序幾齊洛宅賢。
有子奉觴公最美，繡衣使者綵衣鮮。
致政胡郎中生日
作者：韋驤
朝代：宋

未容廣受擅餘徽，遠嗣親榮二十期。
山嶽有神儲秀日，朝廷無事乞身時。
挂車濯濯吳風厚，奉壽詵詵夏景遲。
賤士葭莩敢爲獻，願光南國過期頤。
與世美奉詔旨分督决獄甲戌判袂之武陽壬午還宿中興寺而得世美自延平所寄詩因次韻
作者：韋驤
朝代：宋

盛暑宵憂動邃旒，敕催諸道决纍囚。
承流宣澤彌兢愓，履險航湍敢滯留。
南北分馳纔數夕，重輕釋繋已三州。
高材想盡哀矜意，美疢當從勿藥瘳。
舍綺霞閣五首呈石丈職方·小山
作者：韋驤
朝代：宋

嵌空尋尺立池津，池北池南孰可鄰。
草樹自羞還自笑，凋榮一節任天真。
舍綺霞閣五首呈石丈職方·枯荷
作者：韋驤
朝代：宋

綠萍漂合舊根斜，獨恨來遲過了花。
不見離披照秋水，盡依名閣作餘霞。
舍綺霞閣五首呈石丈職方·水中亭
作者：韋驤
朝代：宋

回環水面碧于藍，曉夕清虚萬象涵。
佳趣不容爲獨攬，史君横彴在亭南。
舍綺霞閣五首呈石丈職方·綺霞閣
作者：韋驤
朝代：宋

美構冠名城，區區喜與登。
澄泉朝竊鑒，爽氣夜相陵。
物象方傾蓋，襟懷過飲冰。
蒼葭此何幸，玉樹是依憑。
舍綺霞閣五首呈石丈職方·蕉逕
作者：韋驤
朝代：宋

兩行對植接低圯，弱質毋嫌費壅治。
十月綠陰猶滿逕，也勝蒲柳望秋衰。
舟晚行
作者：韋驤
朝代：宋

汴水日就淺，篙師心不皇。
扁舟若無滯，舊里亦非長。
殘葉餘秋色，明霞接暮光。
黄昏未停泊，獨自倚危檣。
舟次柳子小飲呈成伯學士
作者：韋驤
朝代：宋

久客無佳思，長途有戒心。
繫舟偕擇地，擊柝互傳音。
西月光猶淺，南薰候已深。
一樽雖冷落，所幸不孤斟。
花鐡書鎮
作者：韋驤
朝代：宋

鐡尺平如砥，銀花貼軟枝。
成由巧匠手，持以鎮書爲。
弹壓全繄爾，推遷實在台。
不能柔繞指，方册最相宜。
茅亭觀雨中杏花得中字
作者：韋驤
朝代：宋

茅亭高對杏花叢，漠漠陰雲小雨中。
蜀錦濯来添潤色，燕脂洗出變輕紅。
幽香肯怯殘梅妬，膩艷尤便弱柳籠。
不放晴陽老芳態，令人曲意度春工。
荆林道中示孫張二君
作者：韋驤
朝代：宋

西風掠雨作朝寒，聯馬相将入亂山。
愧從使車無補助，敢辭征馭歷間關。
日邊帝闕瞻猶遠，雲下親闈念未還。
旅思紛紛何以慰，間求佳論一開顔。
荔子
作者：韋驤
朝代：宋

閩地高材最傑然，結成丹荔冒炎天。
堆盤火齊光芒轉，溜齒瓊漿氣味全。
玉井蓮房空賦咏，秀江萍實謾流傳。
更咍蜀品煩馳傳，闇向紅塵動笑妍。
菩薩蠻
作者：韋驤
朝代：宋

瓊杯且盡清歌送。人生離合真如夢。瞬息又春歸。回頭光景非。香噴金獸暖。歡意愁更短。白髮不須量。從教千丈長。
落日
作者：韋驤
朝代：宋

郊原爽氣入衣巾，佳趣源源立馬頻。
落日山川無限思，秋風江海未閒身。
董公肅都官被命倅南海以當分符之寄南歸道中貺書因以詩爲寄一首
作者：韋驤
朝代：宋

痟中邂逅飲寒冰，未及公書慰鄙情。
脂轄近離雙鳳闕，拜恩新倅五羊城。
旌旗曉過山川秀，笳鼓春歸里落榮。
詩社荒凉懷舊将，不知何日可尋盟。
董都官索署中山亭詩
作者：韋驤
朝代：宋

突兀靈亭倚翠微，紛然塵境此中遺。
高明頗愜星郎意，邃密如嫌俗客知。
吟對青山搖玉麈，醉臨華月解銀龜。
襟懷蹇蹇安閒久，偃卧多應夢赤墀。
蒜山酒
作者：韋驤
朝代：宋

蒜山高閣直連雲，酒以山名味獨醇。
玉盞横飛光照眼，金罍滿泛氣迴春。
幕天欲似劉生頌，卧甕寧爲畢卓身。
須信主人如此酒，酣酣千里醉深仁。
蔡仲遠內翰出虢州劉龍圖所寄詩因次其韻
作者：韋驤
朝代：宋

暫離翰苑出南州，匼匝金覊絡馬頭。
泉石清幽爲己物，耕桑勤苦共民憂。
筆驅滯事如飛電，語決塵緣似破漚。
內閤舊交詩遠寄，心期猶未許裴休。
蕭灑參軍宇六首·其一
作者：韋驤
朝代：宋

蕭灑參軍宇，臨庭客不過。
秋花生意漸，夏木晝陰多。
坦腹羣書榥，搘藜一徑莎。
塵泥奔走外，得此興如何。
蕭灑參軍宇六首·其三
作者：韋驤
朝代：宋

蕭灑參軍宇，郊原咫尺分。
門前漲溪水，屋角露山雲。
白鳥斜陽見，鳴榔半夜聞。
安知名利境，馳騁共紛紛。
蕭灑參軍宇六首·其二
作者：韋驤
朝代：宋

蕭灑參軍宇，年來訟獄稀。
凝塵掩丹筆，蒼蘚半圜扉。
晚樹鳴蟬沸，虛簷鬬雀飛。
何須溪谷隱，即此是忘機。
蕭灑參軍宇六首·其五
作者：韋驤
朝代：宋

蕭灑參軍宇，疏池小圃東。
風荷朝披靡，月竹夜玲瓏。
樽酒有時滿，嚢錢計日空。
養恬真得地，捽茹樂融融。
蕭灑參軍宇六首·其六
作者：韋驤
朝代：宋

蕭灑參軍宇，幽軒占一隅。
栟櫚雙翡翠，薜荔綠氍毹。
偃息三年計，炎歊六月無。
跧藏晦疏拙，違俗任盧胡。
蕭灑參軍宇六首·其四
作者：韋驤
朝代：宋

蕭灑參軍宇，回環百畝間。
山光侵戶牖，柳色鎖門闌。
盡愛清風滿，相仍白日閒。
祇贏詩思勇，濡筆濺青綸。
螗啼嶺
作者：韋驤
朝代：宋

臲卼肩輿半側身，嶔嶇石磴但無塵。
山行從隸難成列，路轉前驅却向人。
更瞰江潭尤覺險，獨憐桃李解妝春。
他時躍馬康莊稳，莫忘欹危蹙頞頻。
行年
作者：韋驤
朝代：宋

行年四十志方剛，一任蓬鬆兩鬢蒼。
道在忽愁施設地，心恬寧感利名場。
本無畎畝爲私計，只有詩書可自強。
努力終非素餐輩，未堪回首顧滄浪。
行役一首
作者：韋驤
朝代：宋

浮梁跨寒溪，出郭十餘里。
暝投僧舍宿，月影清如水。
剪燭吏人退，孤坐俄隱几。
逡巡念歲月，彫疏驚鬢齒。
少學雖自勇，壯行何不偉。
胡爲浪奔走，豈足稱使指。
許國徒有心，歸田尚無擬。
徘徊仕路間，老大良可恥。
氣弱不耐飲，詩多常累紙。
一吟聊破悶，再詠漸輳理。
以及百千言，往往不能已。
且以養情性，固非爭綺靡。
此樂非絲竹，美聽不在耳。
紆鬰得以紓，易直油然起。
所以驅馳中，冥搜未嘗弛。
今宵幸夷曠，似匪塵紛邇。
悠悠萬感集，銷爍欲何以。
遂爲行役篇，篇成姑自喜。
揮毫復吟諷，若與嘉賓比。
疏泉以養泉，所益不在彼。
蛟蚓間相雜，要之適吾己。
儻或不吾知，奚卹譏狂斐。
行縣坐野館食次得所貺手墨兼惠雀鮓兔饌因以鄙句馳謝
作者：韋驤
朝代：宋

清江雀鮓冠江南，罝兔鮮腴美可參。
旅食尋常疑指動，鈴齋方丈忽分甘。
行庖飣餖珍非八，下筯矜持嗅必三。
知味便知公意重，屬饜寧以小人貪。
行赴雲門驛
作者：韋驤
朝代：宋

石逕踏羊腸，朦朧曉日光。
久行情易厭，少事興還長。
林表霜楓赤，山根露菊黄。
從來清冷趣，今日倍陽陽。
衢梁試院呈同事
作者：韋驤
朝代：宋

秋風動林葉，山國早寒輕。
較藝精神暇，持杯語論清。
勿辭淹鎖院，未用尅歸程。
留意如求舉，終當不誤評。
見性堂
作者：韋驤
朝代：宋

由來迷悟盡真如，見性名堂亦謾書。
萬變紛紛任交戰，一心了了即安居。
檻花夭秀烏能浼，庭柏孤高自有餘。
多謝前人爲留意，使予聊得寓清虚。
見省符知有代官一首
作者：韋驤
朝代：宋

寸祿固拘攣，區區頓豁然。
比來符檄至，代者姓名傳。
公事多閒日，歸期不及年。
喜情通夢寐，累夕拜親前。
觀劈石
作者：韋驤
朝代：宋

籃輿遠冒西山色，宛轉羊腸踏寒碧。
巖涯深處屢騰聲，何事晴雲多霹靂。
尋聲迤邐過枯林，始見羣工劈山石。
斧斤鋒刃奚足云，鐵楔縱横乃爲力。
隨文察理以段致，大或尋常小盈尺。
心冥手應出自然，不啻庖丁操騞砉。
問其勤苦将胡爲，驅車運致希酬直。
牛山濯濯罹採伐，萌蘖悄如無夜息。
此山遭值甚牛山，攻撃何年可終極。
石頑人智其奈何，智巧反爲天地賊。
觀棋
作者：韋驤
朝代：宋

不卜天時不背山，枯棋遇敵戰談間。
藏機闇伏三千楯，侵道雄闚百二關。
羣語雖咻難改聽，一先偶失若無顔。
人心勇善能如此，誰謂淵騫未易攀。
觀江都王畫拳毛騧
作者：韋驤
朝代：宋

憶昔曾觀名畫記，畫馬獨貴江都王。
當時所畫拳毛騧，聲名氣格凌有唐。
太宗愛之自題識，縑素翕赩生輝光。
何年流落傳人間，至今不冺猶珍藏。
高堂邂逅一注目，彷彿神駿如騰驤。
拳毛騧非凡馬匹，天駟之精爲時出。
虬鬚英主數跨鞍，出入戈鋋勢飄逸。
穀州洺水血戰酣，電轉風馳萬人屈。
欃槍掃盡社稷牢，歸來始覺金創密。
江都能事妙入神，落筆奪得造化真。
星瞳月頰批竹耳，一毫不謬誠絕倫。
時移物化丹青在，後世乃識真騏驎。
寂寥莫繼數百載，世間唯有曹将軍。
將軍畫馬超儔侣，於此區區奚足數。
爲圖謾雜師子花，忍使龍媒失其處。
予知此畫名實兼，虚美安能動今古。
歎嗟不足聊一歌，却愧辭華非杜甫。
觀穡
作者：韋驤
朝代：宋

霜風卷葉度高楼，楼上蕭然對晚秋。
坐看野人收𥝧稏，相将盡室在田疇。
赴晴汲汲如防寇，望歲區區已見酬。
遺秉多忘歌笑去，乃心應亦傲輕裘。
觀飛雁偶十有三
作者：韋驤
朝代：宋

肅羽度春晴，差肩足弟兄。
何時别燕塞，此日類秦筝。
應律聲猶剩，排空字宛成。
冥冥奚所滯，惆悵弋人情。
訊鞫有閒呈德夫
作者：韋驤
朝代：宋

同時鎖深院，輪日直寒廳。
所得期無喜，忘情在不經。
桃心隨雨碎，柳眼向人青。
早晚連鑣去，春郊約罄瓶。
案積雲堆影，庭虚谷應聲。
榜笞非所事，杖履有餘清。
静逕牽情數，芳林照眼明。
相逢得佳侣，尤足慰營營。
訪隱
作者：韋驤
朝代：宋

暫出紛囂外，相尋寂寞鄉。
掃門風竹影，撲座露花香。
白玉爲琴軫，丹砂貯藥嚢。
疑年閒試問，甲子亦都忘。
詠唐史·二閻
作者：韋驤
朝代：宋

八座蟬聯屬弟兄，當年門地足輝榮。
可嗟不富經綸業，唯著丹青制造名。
詠唐史·劉知幾
作者：韋驤
朝代：宋

五說三長歷歷陳，堅辭史任斥因循。
若教直筆專歸手，褒貶應能慰後人。
詠唐史·契苾何力
作者：韋驤
朝代：宋

自稱烈士受唐恩，寧死延陀不屈身。
莫陋将軍本蕃種，中朝似此幾何人。
詠唐史·尹思正
作者：韋驤
朝代：宋

執筆威踰知一杖，忤權活得月将身。
位終八座非爲幸，埋戟相符豈不神。
詠唐史·崔蕘
作者：韋驤
朝代：宋

大臣許國當由道，執政如何事佛淫。
身附姦邪不知禍，却談報應感君心。
詠唐史·張中令
作者：韋驤
朝代：宋

金鏡文高壓萬珍，開元寵遇號知人。
范陽奏日言如用，安得西蒙蜀道塵。
詠唐史·戴胄
作者：韋驤
朝代：宋

持平遠繼張廷尉，獻議嘗班魏鄭公。
誰謂尚書無學術，沒身何媿謚爲忠。
詠唐史·戴至德
作者：韋驤
朝代：宋

神翰飛英紀至賢，謂如舟楫濟洪源。
偷名豈學劉仁軌，專向朝堂賣主恩。
詠唐史·房琯
作者：韋驤
朝代：宋

蜀途赴難忠雖固，車戰亡師咎已深。
天子未歸京未復，不知何暇有琴心。
詠唐史·李光弼
作者：韋驤
朝代：宋

閫外分憂屢積勳，間言幾欲變深恩。
十年三覲勞方面，榮耀雙旌並在門。
詠唐史·李揆
作者：韋驤
朝代：宋

獻替初雖有可賢，忌能遭貶是誰愆。
獐頭鼠目言何易，重困江湖十五年。
詠唐史·李朝隱
作者：韋驤
朝代：宋

拽宦鞭奴蔑貴權，當時風骨愯衣冠。
及爲御史聲名减，豈是官高便欲安。
詠唐史·李林甫
作者：韋驤
朝代：宋

國忠禍釁根芽日，此賊傾唐勢已先。
搆陷名臣冤且衆，天乎何意與終全。
詠唐史·李英公
作者：韋驤
朝代：宋

威加突厥勝長城，藥賜鬚灰感聖情。
垂沒訓言非不慮，奈何墳土竟遭平。
詠唐史·李衛公
作者：韋驤
朝代：宋

能作膏肓遺蕭輔，更於西北振威雄。
若非明主矜羸老，幾向高麗棄舊功。
詠唐史·李適之
作者：韋驤
朝代：宋

礦金言率遇參商，罷相還歌樂聖章。
怖死宜春中姦賊，令人扼腕痛其亡。
詠唐史·柳渾
作者：韋驤
朝代：宋

刑寛毁玉回天怒，智料渝盟識虜情。
延賞見躋終不愠，陶陶誰似柳宜城。
詠唐史·楊國忠
作者：韋驤
朝代：宋

權由寵盛危宗社，天子傾心日自如。
十萬北來猶未悟，潼關尚聽促哥舒。
詠唐史·楊綰
作者：韋驤
朝代：宋

總政中書月未期，郭崔奢侈遽中移。
代宗勿嘆天亡早，用相斯人已後時。
詠唐史·王珪
作者：韋驤
朝代：宋

斥姬援祖沃君心，貞觀箴規器獨深。
私廟因循遭糾刻，可嗟疵玷在球琳。
詠唐史·盧懷慎
作者：韋驤
朝代：宋

言極公忠器業清，死猶勤懇薦時英。
賢哉度己推姚相，不幸幡成伴食名。
詠唐史·蕭復
作者：韋驤
朝代：宋

面排盧杞興言佞，背沮劉公受旨私。
真相不知知彼相，便容辭疾守閒司。
詠唐史·蘇世長
作者：韋驤
朝代：宋

披香殿上嘆隋君，校獵營閒勸十旬。
莫謂口忠心則詐，如何膠祿不言人。
詠唐史·虞世南
作者：韋驤
朝代：宋

太宗寵異號名臣，五絕當年賜目新。
亡也重嗟文物去，石渠東觀謂無人。
詠唐史·郭子儀
作者：韋驤
朝代：宋

凌烟閣上中興後，勳德光全屬令公。
魚輩也知深用力，其如謙巽悟宸衷。
詠唐史·鄧景山
作者：韋驤
朝代：宋

并門雄鎮軍權重，斂怨殘軀不足傷。
偏将贖身由納馬，賤人貴畜自爲殃。
詠唐史·韋堅
作者：韋驤
朝代：宋

勿詫崔生得體歌，運潭聚斂一何多。
術雖可鄙非其死，甚矣姦臣恣網羅。
詠唐史·韋見素
作者：韋驤
朝代：宋

入相年餘值狂寇，獨隨車駕豈非忠。
凶胡萌禍根荄遠，史筆如何罪及公。
詠唐史·魏鄭公
作者：韋驤
朝代：宋

東宫嘗吠非其主，貞觀終高獻納臣。
不獨齊桓忘射带，太宗當日最知人。
詠影
作者：韋驤
朝代：宋

所賦一何鈞，悠悠各一身。
行藏寧逆物，進退本由人。
向晦都忘累，逢明固任真。
含沙尙能禍，辨早莫因循。
詠水
作者：韋驤
朝代：宋

澤物施工詎可名，涓涓以及大川成。
更逢卑處須流惠，有不平時即發聲。
傾側祇将盈上凖，毫釐寧向外邊明。
宣尼所取尤深遠，蓋取原充晝夜行。
詠煙
作者：韋驤
朝代：宋

漠漠復霏霏，因風任所之。
山家晨起後，漁舍晚歸時。
散遠連雲沒，飄斜誤鳥隨。
更堪縈旅思，悵望碧江湄。
詠竹
作者：韋驤
朝代：宋

此君堅直本天然，豈學妖花艷主軒。
筠带輕霜凝不落，幹磋圓玉碧無痕。
非春長自繁枝葉，有地終須大本根。
誰爲裁音薦清廟，定勝嘉木就犧樽。
詠素扇
作者：韋驤
朝代：宋

不羡裁紈妙，唯憐入手輕。
月從天上落，風向座中生。
却暑期宣力，經秋任寡情。
人心能似此，及物豈無成。
詠聲
作者：韋驤
朝代：宋

寂寞曾非跡，能聞乃辨聲。
於人緣有感，在物本無情。
濤怒中秋盛，雷威百里驚。
更論空谷答，至理自相傾。
詠草
作者：韋驤
朝代：宋

萋萋廣原上，苒苒曲江湄。
人跡不到處，春風似有期。
句牽碧成陣，蒙蔽密如絲。
待看野火烈，百蟲悲不悲。
詠螢
作者：韋驤
朝代：宋

詩作東山事已賒，宵行今復動誰嗟。
秋高黨類縱横出，月黑光芒斗頓加。
風觸羣飛迸星火，水澄亂影漾金沙。
區區曾有分輝客，晉室寒儒本姓車。
詠雪
作者：韋驤
朝代：宋

密雪乘新臘，凝陰混太清。
灑空寒送色，著物静無聲。
舞恨庭除隘，鋪宜原野平。
枯株資點綴，朽壤藉包并。
價踴村罏酒，愁添古塞兵。
巧裁梁苑賦，幽動剡溪情。
可慶豐年兆，何虞盭氣生。
行看窮歲籥，坐喜覆山城。
遠祖篇章在，元侯德政成。
與民爲福外，閶闔一心傾。
詠雪霽月夜見簡
作者：韋驤
朝代：宋

百尺城頭雪月間，城樓更向碧霄干。
優游野步來危坐，彷彿仙蹤在廣寒。
幽致獨爲中夜賞，清輝分與近鄰看。
瑶臺十二傳佳句，瀟灑高情豈易闌。
詠馬
作者：韋驤
朝代：宋

種格得房精，權奇豈易名。
耳批秋竹薄，蹄蹴水雲輕。
徒受雙覊制，誰知千里程。
未爲良樂遇，春陌自長鳴。
試士畢同長道東歸
作者：韋驤
朝代：宋

相将冒曉出郊原，但值佳山即駐軒。
投午未行三十里，和詩已及半千言。
黄雲被野田禾熟，白雪翻空溪浪奔。
高曠襟懷共爲樂，此情難與俗人論。
試罷
作者：韋驤
朝代：宋

沓沓紛袍去，寥寥鎖院中。
雲收晴野曠，潮卷夜江空。
難盡文章鍳，終輸議論公。
敢辭淹旦暮，歸翼尚覊籠。
謁梓潼廟
作者：韋驤
朝代：宋

英威凛凛愯西州，血食潼江度幾秋。
曾運陰兵摧賊壘，每均甘澤惠農疇。
翠幃半捲香烟動，金榜高題日影浮。
暫止軺車聊一奠，肯將曲禱累神休。
謝中書張侍郎分惠賜冰
作者：韋驤
朝代：宋

蒸雲熾結炎威稔，紫禁傳宣馳內品。
頒冰首及輔臣家，三伏歘成秋氣凛。
寒光瑩澈带恩輝，圭角峥嶸出天禀。
紅塵不敢傍朱門，溽暑何由近華寢。
無瑕獨愜水精盤，薦冷潛被文石枕。
池鳳應思引輕喙，鼎梅亦覬清餘餁。
蝸廬窮處厭煩酷，嘉惠分霑幸尤甚。
兒童驚目且相懽，蠅蚋竄身寧自審。
荷公借潤變焦枯，食蘖肺腸方渴飲。
強持累句冒鈞衡，深愧才華非鮑沈。
謝公永惠荔枝
作者：韋驤
朝代：宋

筠籠遠致色猶鮮，咀嚼瓊英真味全。
多謝仁人憐病渴，故將靈液爽心㾓。
謝太守惠家園瓜
作者：韋驤
朝代：宋

種繼青門氣類嘉，恩傳鈴閣動光華。
含滋雖本生成力，采實難勝寵賜加。
冽若層冰破蒸鬰，明如碧玉照玼瑕。
賤官咀嚼深銜戀，代至明年正及瓜。
謝巖起寄鳳團茶
作者：韋驤
朝代：宋

北苑先春雲鳳團，封題分寄墨初乾。
未甘金碾消磨了，且作瓊枝愛惜看。
水異康王烹莫稱，才非盧子咏應難。
强抽鄙句慚瑶報，佳惠輕酬豈自安。
謝巖起惠支頤二首·其一
作者：韋驤
朝代：宋

几杖安身外，於茲用智深。
見貽扶倦頷，捧受識仁心。
本異支離隱，何妨彦祖欽。
唯愁說詩善，笑解恐難任。
謝巖起惠支頤二首·其二
作者：韋驤
朝代：宋

引髭聊試頗安然，正好憑依學坐禅。
兒女環觀齊指笑，朱顔猶未怯雙蓮。
謝惠山花菜
作者：韋驤
朝代：宋

鈴下雕盤送，山蔬雅惠沾。
亂絲銀鯽鱠，交疊玉龍髯。
日膳榮分美，晨羞荷見添。
題詩授來使，珍重豈知饜。
謝惠瓦墩
作者：韋驤
朝代：宋

百尺危亭舊路榛，自公呼吸變蘭蓀。
更憐數奉親輿到，分惠芳齋碧瓦墩。
謝朱伯英遺詩
作者：韋驤
朝代：宋

我輩清懷書自将，不須才與古人當。
佳辰美概無窮盡，險語高詞爾轉相。
吏隱未能離擾擾，詩情猶得慰皇皇。
如君逸格誰忘羡，騕褭終難困服箱。
謝簡夫太博惠茶
作者：韋驤
朝代：宋

越嶺掇春英，淮城惠不輕。
一杯分爽氣，千里想高情。
啜與幽人共，烹宜庶子清。
揮毫答珍貺，還愧玉川名。
謝董都官見寄
作者：韋驤
朝代：宋

區區賤質恥無聞，深荷明公曲愛存。
談席方忻接餘論，詩筒多謝遺佳言。
辭源浩若江河瀉，文意過于布帛温。
聽獄平反願承教，異時安敢議高門。
謝通甫寄交藤方并氣術圖
作者：韋驤
朝代：宋

仰高誠府日欽欽，翰墨飛光忽見臨。
練氣指迷先六字，餌丹傳訣勝千金。
仁人錫類多推己，塵跡知非早有心。
聊抒小詩酬厚賜，自慚布鼓若爲音。
謝鄭州張資政惠書寄酥十四韻
作者：韋驤
朝代：宋

崢嶸歲律垂更舊，蕪室蕭然度清晝。
追想牙旌欲首途，策羸取别嘗重復。
躊躇去德不勝情，歸迫嚴闉僅能走。
歘驚霜月再弦望，西向拳拳使心疚。
心之疚兮日益深，使者踵門書忽授。
燦然誨語盈累幅，字字煇華敵瓊琇。
殷勤睠與奚所貽，紙尾復題酥以侑。
開緘珍視未敢嘗，捧重臨風且三嗅。
初疑黄玉可如泥，和以露華凝不溜。
又訝仙膏久鍊成，自有光芒發昏瞀。
輕言豈學陸機對，以况蓴羮一何謬。
依稀乳酒下青雲，詩慕少陵慚淺陋。
汪洋惠意不可酬，匕箸姑停聊密覆。
留向春朝助後觴，却望台星祝公壽。
謝鍾離中散公序惠草書
作者：韋驤
朝代：宋

留心不減漢張芝，體意俱完世學稀。
下筆欲爲來者法，臨池時見古人非。
篇篇駭目神如電，字字凌虚勢若飛。
多謝公餘憐所好，璨然累幅遺珠璣。
護國院十詠·仙茆峰
作者：韋驤
朝代：宋

餌茆仙去絕遺蹤，屹屹孤峰倚碧空。
空使時人想飈馭，寸心長惑有無中。
護國院十詠·天然橋
作者：韋驤
朝代：宋

欲渡銀潢上九霄，回頭雲路正迢迢。
誰知畧彴由天造，全勝間關履鵲橋。
護國院十詠·放生池
作者：韋驤
朝代：宋

看收数罟買鮮鱗，縱在深池是亦仁。
但使校人誠子産，自然微物遂天真。
護國院十詠·玉印峰
作者：韋驤
朝代：宋

拂雲蒼翠勢嶔崟，玉印分明带秀林。
變化固非緣堕鵲，天将寶玩鎮幽深。
護國院十詠·石鑑峰
作者：韋驤
朝代：宋

天悟迷人亦自然，團團石鏡爲高懸。
潛令演若狂心止，忘照回情學坐禪。
護國院十詠·蟄龍潭
作者：韋驤
朝代：宋

蟄龍潭上木陰森，百丈垂絲未度深。
蟠屈只應如傅說，俟時騰躍作商霖。
護國院十詠·鎖翠屏
作者：韋驤
朝代：宋

屏名鎖翠勢彎環，境勝全疑出世間。
枕石眠雲乃其地，誰能先向此中閒。
護國院十詠·雷分石
作者：韋驤
朝代：宋

聞說豐隆爲剖開，非關星隕自天來。
數齊元凱峥嶸勢，不是尋常作削材。
護國院十詠·香爐峰
作者：韋驤
朝代：宋

由來元化作鈞陶，賦象香爐峰勢高。
恰似羌廬山下見，不容太白獨抽毫。
護國院十詠·鳳凰山
作者：韋驤
朝代：宋

鳳凰山色似晴光，半入青雲兩翅張。
誰謂太平寧有象，峰巒猶學瑞禽翔。
讀潘閬再過錢塘一絕
作者：韋驤
朝代：宋

昔年潘閬足詩情，曾過錢塘眼暫明。
今日天涯聞此句，無窮鄉思逐江聲。
讒龍
作者：韋驤
朝代：宋

退之昔日讒風伯，今日吾友讒應龍。
應龍聞之兩耳卓，急卷海水飛長空。
陰雲曀曀爲後先，變化赫日成昏曚。
田間槁穗有生意，虢子屬纊盧醫逢。
望霓萬口動一喜，往往備賽求豜豵。
頃之氣象復舒霽，飄灑尚不遭溟濛。
龍乎奚爾不努力，遽若有禀還收蹤。
天豈虐斯民，不欲爲年豐。
林林未必皆咎戾，必有任責當其凶。
蘄君勿龍讒，讒龍非無從。
旱乾水溢各有召，應答不謬如洪鐘。
昭昭之鑒明且威，詎敢曠久而忘功。
一欲竊弄權，霶霈私羣農。
震怒起旋踵，葅醢灾誰躬。
慎無凝土像夭矯，晝夜狂舞青衣童。
精誠修警感畢聽，朝暮膏澤盈寰中。
賀簡夫石丈罷令先期請老
作者：韋驤
朝代：宋

七十能歸世已稀，掛冠况在壯齡時。
休風遠過疏公上，清節未甘陶令卑。
門枕白雲朝睡美，席函明月夜杯遲。
區區膠祿寧無耳，漏盡鐘鳴合自思。
賈中甫送慶甫弟來尉永興久之告歸僕多其來而重其去乃爲詩以送之
作者：韋驤
朝代：宋

仲弟安居後，先廬憶故鄉。
暌離何足惜，氣義已爲光。
遠址他年見，歸心千里長。
西風吹别酒，爲賦脊令章。
賈尉見迫給廪因以詩戲
作者：韋驤
朝代：宋

月粟見須何太迫，賤生奔走正無聊。
蘄君勿慮晨炊絕，吾黨而今解折腰。
賈慶甫以局事乘小船犯風波感其危而爲詩且以相示僕亦於舟字韻和呈其卒章蓋言有俟以慰賢勞之嘆也
作者：韋驤
朝代：宋

萬頃風波一葦浮，髮巢猶穩羨蒙鳩。
唯余忘膽驚其說，况子輕身坐此舟。
軻戒立牆雖孝節，尊曾驅阪本忠謀。
小官辛苦宜無念，自古高賢達以憂。
賈慶甫示山中梅詩因繼成
作者：韋驤
朝代：宋

雪意将成臘欲来，亂山深處見寒梅。
化工若與人情比，此樹多應未及開。
賦新笋
作者：韋驤
朝代：宋

竹裏行厨洗玉盤，旋尋新笋捃檀欒。
柔鞭乍斷泥猶濕，嫩籜初苞蘚未乾。
象箸偶存遺様短，瓊林纔拆冷光寒。
如何且緩雕觴薦，留作青林虎豹看。
賦牡丹黄虀
作者：韋驤
朝代：宋

依欄凋謝若爲情，旋拾殘紅入鼎烹。
吞秀嚼香須細細，送春唯此一杯羮。
賦石棋子以機字韻
作者：韋驤
朝代：宋

靈巖山下石，採拾比珠璣。
圜璞生難小，文楸數可圍。
紛紜星並霣，黑白玉争輝。
值賦神工妙，磨礲俗巧非。
透關經手耐，争道轉心稀。
落落無情甚，誰爲勝負機。
賦迎賞欲開杏花得花字
作者：韋驤
朝代：宋

閏月春光助物華，杏園迎賞欲開花。
晝慵閨繡工猶淺，曉起宫妝色漸佳。
嫋嫋風枝偏弄送，酣酣煙蕊自交加。
對君安得辭昏醉，更作狂歌恣所夸。
賦酴醾短歌少留行旆
作者：韋驤
朝代：宋

酴醾高架凌春風，飄然疑與天香同。
瓊英綠葉何玲瓏，開樽爛賞情無窮。
把酒祝花花且記，玉堂仙人将整轡。
柔條好爲挽雲軿，少慰邦人戀軒意。
賦金橘得曲字
作者：韋驤
朝代：宋

結根長江左，移植清流曲。
朝暉斂夜霜，香苞間寒綠。
落落黄金丸，堆盤照明玉。
遠想洞庭姿，宜慚風韻俗。
咀嚼聊一評，嗜甘毋見辱。